Gadis cantik tular bernama Midle Four
Oleh Kosmo

24 Februari 2022, 7:30 pm
JAKARTA – Seorang gadis dari wilayah Sumatera Barat menjadi sensasi internet kerana memiliki nama yang unik iaitu Midle Four, lapor portal Wolipop hari ini.
Berdasarkan satu klip video yang tular di TikTok, gadis tersebut berkongsikan butiran peribadi bagi surat hematologi yang tersilap meletakkan jantinanya sebagai lelaki.
Pada butiran tersebut, apa yang menjadi perhatian netizen adalah nama sebenar gadis berkenaan yang ditulis sebagai Midle Four.
Menurut gadis berusia 25 tahun itu, idea untuk memberikan nama tersebut datang daripada kedua-dua ibu bapanya.
“Nama Midle diberi oleh ayah, manakala nama Four diberi oleh ibu. Nama ini juga diambil bersempena dengan pekerjaan ayah.
“Dipendekkan cerita, ketika lahir dahulu, ayah bekerja di salah satu lombong arang batu milik warga asing. Arang batu terdiri daripada beberapa lapisan dan lapisan dengan kualiti terbaik terletak di bahagian tengah,” katanya.

Tambah Midle Four, kedua-dua ibu bapanya juga berharap agar dia dapat menjadi seseorang yang baik, berkualiti dan membanggakan.
“Nama Four pula bermaksud saya merupakan anak keempat dan penutup dalam adik beradik kami,” ujarnya. – AGENSI


40 tentera Ukraine, 10 orang awam terkorban
Oleh Kosmo

24 Februari 2022, 6:55 pm
KIEV – Lebih 40 tentera Ukraine dan kira-kira 10 orang awam dilaporkan terkorban dalam jam pertama pencerobohan Rusia ke atas Ukraine, kata penasihat Presiden Volodymyr Zelenskyy kepada pemberita hari ini.
“Saya diberitahu bahawa lebih 40 anggota tentera telah terkorban dan beberapa puluh lagi cedera.
“Hampir 10 orang awam turut dilaporkan maut,” kata Penasihat Pentadbiran Presiden, Oleksiy Arestovych.
Sementara itu, pegawai tertinggi tentera Ukraine mendakwa bahawa pihaknya telah menembak mati kira-kira 50 tentera Rusia semasa menangkis serangan ke atas sebuah bandar di sempadan kedua-dua negara.
AFP bagaimanapun belum dapat mengesahkan angka kematian.
“Shchastya berada dalam keadaan terkawal.

“Seramai 50 tentera Rusia telah ditembak mati. Sebuah pesawat tentera Rusia juga telah dimusnahkan di daerah Kramatorsk. Ia merupakan pesawat keenam,” kata seorang anggota tentera Ukraine di Twitter. – AFP


[VIDEO] Kerah tenaga 10 penduduk tewaskan siakap sungai 21 kg
Oleh WAT KAMAL ABAS

24 Februari 2022, 6:14 pm
BAGAN SERAI – Tenaga 10 orang penduduk terpaksa dikerah sebelum dapat menewaskan
seekor ikan siakap sungai seberat 21 kilogram (kg) di Kampung Bukit Semanggol pagi tadi.
Setelah tiga kali gagal dijala sebelum ini, namun cubaan keempat membuahkan hasil walaupun terpaksa berhempas pulas lebih 20 minit untuk menewaskan ikan tersebut.
Penduduk, Izzudin Rosli, 24, berkata, dia telah memburu ikan siakap itu lebih sebulan yang lalu apabila sering timbul di Parit 3 Selinsing.
Ikan siakap itu seberat 20 kilogram
“Namun cubaan untuk menangkapnya telah dilakukan beberapa kali dengan mengunakan berbagai kaedah namun gagal.
“Pada cubaan ketiga saya dan kawan-kawan hampir berjaya menangkap siakap itu mengunakan tiga jala tapi ia dapat lolos apabila jala digunakan koyak,” katanya kepada Kosmo! di sini tadi.
Katanya, sejak itu dia sentiasa memerhati gelagat siakap ini bermain pada permukaan air dengan mengikutinya untuk tahu sejauh mana ia bermain di parit saliran ini.

“Alhamdulillah, hari ini kami mengunakan tiga jala di mana dua jala berjaya memerangkapnya,” cerita Izzudin.
Rakannya, Hamzah Awang, 53, berkata, mereka menunggu hampir dua jam sebelum menebarkan tiga jala ke dalam parit pada pukul 10 pagi ini.
“Dua jala yang ditebar berjaya memerangkap ikan siakap itu dan empat orang rakan kami terjun ke dalam parit untuk mendaratkannya sementara enam yang lain mengawal tali jala.
“Lebih sebulan kami semua bersabar dan hari ini benar -benar mengembirakan hati kami semua,”katanya
Ikan siakap itu yang dianggarkan mencecah harga RM4,000 mengikut harga pasaran tidak dijual sebaliknya diagih-agihkan sesama mereka. – KOSMO! ONLINE


KKM lanjut tempoh pembatalan status vaksin
Oleh ALWANI ZAFIRAH

24 Februari 2022, 6:23 pm
PETALING JAYA – Penduduk berusia 60 tahun dan ke atas atau penerima dos lengkap vaksin Sinovac berusia 18 tahun ke atas diminta segera mengambil suntikan dos penggalak bagi mengekalkan status vaksinasi lengkap sebelum 1 April 2022.
Menteri Kesihatan, Khairy Jamaluddin Abu Bakar berkata, Kementerian Kesihatan (KKM) telah bersetuju untuk melanjutkan tempoh bagi dua golongan terlibat untuk mendapatkan suntikan dos penggalak Covid-19.
Sebelum ini, KKM menetapkan tarikh akhir bagi mereka mendapatkan suntikan dos penggalak adalah pada 28 Februari 2022, namun telah dilanjutkan sehingga 31 Mac akan datang.
“Ini bertujuan memberi peluang kepada mereka sebelum status vaksinasi berubah menjadi tidak lengkap menjelang 1 April 2022,” katanya dalam satu sidang media hari ini. – KOSMO! ONLINE


‘Keluarga terdekat pun tak dapat gambar’
Oleh MOHD. HAIKAL ISA

24 Februari 2022, 5:34 pm
PETALING JAYA – Ibu kepada selebriti popular, Neelofa iaitu Datin Noor Kartini Noor Mohammed mendedahkan keluarga terdekat juga belum berkesempatan melihat wajah cucunya, Muhammad Bilal Muhammad Haris.
Noor Kartini memberitahu, Neelofa atau nama sebenarnya, Noor Neelofa Mohd. Noor sendiri memilih pendekatan tidak mahu terlalu berkongsi wajah putera sulungnya kepada umum termasuk saudara terdekat.
“Saya tak tanya (tentang bila nak kongsi gambar anak). Sebenarnya, keluarga terdekat pun tak dapat gambar. Macam keluarga di Kelantan ke siapa, semua tak dapat.
“Mereka minta gambar, kami tak bagi dan saya sendiri pun tak ambil gambar secara curi-curi. Memang Neelofa akan hantar gambar setiap hari walaupun kita pergi rumah dia hari-hari.
“Tapi, saya memang takkan ambil gambar dan tanya dia, bila nak tunjuk. Kita bagi dia sendiri buat keputusan. Respek keputusannya,” katanya kepada Kosmo! Online.
Noor Kartini, 56, ditemui pada majlis pelancaran Disney X Naelofar The Little Mermaid di pusat beli belah One Utama, di sini sebentar tadi.
Dalam pada itu, ditanya tentang proses berpantang anaknya itu, Noor Kartini memaklumkan, Neelofa menyesuaikan diri dengan peranan sebagai seorang ibu dengan begitu cepat.

Noor Kartini (kiri sekali) ditemui pada majlis pelancaran kerjasama Disney X Naelofar The Little Mermaid sebentar tadi.
“Neelofa berpantang di hospital selama seminggu dan selepas itu, di rumah saya lebih kurang seminggu dan sekarang dia sambung pantang di rumahnya sendiri.
“Walaupun ada confinement lady (pembantu pantang), sebagai ibu, saya tetap memberikan tunjuk ajar dan panduan cara-cara berpantang. Pakai stokin tebal-tebal, duduk melunjur dan sebagainya.
“Alhamdulillah, dia cepat menyesuaikan diri. Dulu waktu Faliq masa kecil pun, Neelofa yang jaga. Jayden pun dia jaga. Jadi, tiada masalah dari segi nak uruskan bayi sendiri,” katanya.
Terdahulu, Neelofa dan Haris diijabkabulkan dalam sebuah majlis di sebuah hotel terkemuka di ibu negara pada 27 Mac 2021.
Pasangan popular tersebut dikurniakan Muhammad Bilal pada 31 Januari lalu yang dilahirkan di sebuah pusat perubatan swasta di ibu negara namun sehingga kini, masih belum berkongsi wajah putera sulung mereka itu. – KOSMO! ONLINE


Kontak rapat lengkap dos penggalak tidak perlu kuarantin bermula 1 Mac
Oleh PETAH WAZZAN ISKANDAR

24 Februari 2022, 5:52 pm
PUTRAJAYA – Individu dewasa yang telah menerima dos penggalak dan tidak bergejala tidak perlu lagi menjalani kuarantin, berkuat kuasa Selasa depan.
Perkara itu diumumkan Menteri Kesihatan, Khairy Jamaluddin dalam sidang akhbar di pejabatnya di sini hari ini.
Beliau turut mengumumkan sekiranya individu itu telah menerima vaksinasi lengkap tetapi tidak menerima lagi dos penggalak, perlulah menjalani kuarantin lima hari sekiranya tidak bergejala atau bergejala.
“Bagaimanapun, bagi individu yang tiada vaksinasi ataupun tidak lengkap perlu menjalani kuarantin selama tujuh hari sekiranya tidak bergejala ataupun bergejala.
“Bagi individu di bawah 18 tahun pula, mereka yang lengkap vaksinasi, perlu menjalani kuarantin lima hari manakala yang tidak lengkap atau tiada vaksinasi, perlua kuarantin selama tujuh hari,” katanya.
Khairy Jamaluddin berkata, individu lengkap vaksinasi dan baru dijangkiti Covid-19 dalam tempoh 60 hari tidak perlu menjalani kuarantin.

Sebelum ini, individu yang didapati menjadi kontak rapat dan belum lengkap vaksinasi, termasuk tiada suntikan dos penggalak diarahkan menjalani kuarantin selama tujuh hari.
Bagi individu yang sudah menerima suntikan dos penggalak, mereka hanya perlu menjalani kuarantin selama lima hari sekiranya didapati menjadi kontak rapat kes positif. – KOSMO! ONLINE


Pertempuran makin sengit, tentera darat Rusia mula masuki Ukraine
Oleh KOSMO!

24 Februari 2022, 5:50 pm
KIEV – Tentera darat Rusia hari ini menyeberang masuk ke Ukraine dari beberapa arah, kata pengawal sempadan Ukraine, beberapa jam selepas Presiden Vladimir Putin mengumumkan operasi ketenteraan besar-besaran.
Deretan kereta kebal Rusia dan senjata berat lain melintasi sempadan di utara Ukraine di samping dari Semenanjung Crimea yang dirampas oleh Kremlin di bahagian selatan negara itu.
Menurut pasukan pengawal sempadan, seorang anggota tenteranya maut terkena tembakan dalam pencerobohan di sempadan Crimea, kematian tentera pertama yang disahkan secara rasmi akibat pencerobohan Rusia.
Ukraine telah mengalami banyak korban dalam konflik lapan tahunnya dengan pemberontak pro-Moscow di timur negara itu tetapi telah melaporkan tiada kematian di sepanjang sempadan selatannya dengan Crimea selama beberapa tahun.
Selepas mengadakan beberapa siri panggilan kecemasan dengan pemimpin dunia, termasuk Presiden AS Joe Biden, Presiden Ukraine mengadakan mesyuarat bersama pegawai tertinggi tentera, kata pejabatnya.
“Angkatan tentera Ukraine sedang melancarkan pertempuran hebat,” kata penasihat presiden, Mykhailo Podoliak.

“Kami mengalami beberapa kekalahan,” tambahnya, tanpa memberikan butiran lanjut.
“Di beberapa tempat lain, kemaraan tentera  Rusia telah ditangkis,” ujarnya. – AFP


PRN Johor: PN tandingi semua 56 DUN, 70 peratus muka baharu
Oleh AHMAD SHAHERMAN SHAMSURI

24 Februari 2022, 6:00 pm
JOHOR BAHRU – Perikatan Nasional (PN) mengetengah lebih 70 peratus muka baharu sebagai calon pada Pilihan Raya Negeri (PRN) Johor, yang diadakan pada 12 Mac depan.
Pengerusi PN, Tan Sri Muhyiddin Yassin berkata, kebanyakan calon itu juga adalah terdiri daripada pelbagai peringkat umur, profession dan kelayakan akademik.
Katanya, semua calon yang dipilih juga telah menjalani beberapa proses tapisan dan semuanya bebas daripada salah guna kuasa, rasuah, jenayah.
“Seramai 41 calon adalah terdiri daripada muka baharu, manakala, 15 calon lain adalah mereka yang pernah bertanding sebelum ini.
“Dari segi umur pula, calon paling muda adalah berusia 31 tahun dan kebanyakan mereka mempunyai kerjaya seperti doktor, peguam, guru, pensyarah dan beberapa bidang profesional yang lain,”katanya.
Beliau berkata demikian pada Majlis Memperkenalkan Calon PRN Johor 2022 di Pulai Spring Resort hari ini.

Turut hadir Timbalan Pengerusi PN, Ahmad Faizal Uzumu dan Setiausaha Agung PN Datuk Seri Hamzah Zainudin, Pesuruhjaya Pas Johor, Abdullah Husin dan Presiden Gerakan, Datuk Dominic Lau Hoe Chai.
Mengulas lanjut, Muhyiddin berkata, dari segi pembahagian kerusi pula, parti Bersatu akan bertanding di 33 kerusi DUN, Pas 15 dan lapan kerusi untuk Gerakan.
Selain itu katanya, proses angkat sumpah aku janji bagi kesemua calon PN akan diadakan esok.
“Angkat sumpah ini penting supaya setiap calon yang dipilih akan lebih amanah dan berintegriti dalam menjalankan tanggungjawab kepada pengundi di Johor,”ujarnya.
Sementara itu, ketika ditanya siapakah calon Menteri Besar daripada PN, Muhyiddin berkata, ia akan diumumkan awal bulan depan sempena pelancaran manifesto parti itu. -KOSMO! ONLINE


Belarus sahkan tenteranya tidak terlibat perang Rusia-Ukraine
Oleh KOSMO!

24 Februari 2022, 6:00 pm
MINSK, Belarus – Presiden Belarus, Alexander Lukashenko mengesahkan bahawa anggota tenteranya tidak terlibat dalam serangan Rusia ke atas Ukraine awal pagi ini waktu tempatan.
Meskipun sering terlibat dengan latihan ketenteraan dengan Rusia di sempadan Belarus dan Ukraine namun serangan kali ini melibatkan sepenuhnya askar Kremlin.
“Anggota pasukan bersenjata kami tidak mengambil bahagian dalam operasi ketenteraan khas berkaitan Rusia dan Ukraine,” kata Lukashenko.
Lukashenko adalah sekutu kuat Presiden Rusia, Vladimir Putin dan membenarkan Moscow menempatkan puluhan ribu tentera di Belarus sebelum ini. – AFP


PKRC MAEPS Serdang mula operasi esok
Oleh ALWANI ZAFIRAH

24 Februari 2022, 6:32 pm
PETALING JAYA – Pusat Kuarantin dan Rawatan Covid-19 (PKRC) di Taman Ekspo Pertanian Malaysia (MAEPS) Serdang bakal beroperasi bermula esok.
Perkara itu disahkan oleh Menteri Kesihatan, Khairy Jamaluddin Abu Bakar menerusi satu sidang akhbar hari ini.
Katanya, sebanyak 100 buah katil akan disediakan bagi kegunaan pesakit Covid-19 yang mempunyai kes risiko rendah.
“Pembukaan ini bukanlah tanda katil di hospital tidak mencukupi, tetapi ia sebagai langkah proaktif mengurangkan bebanan di hospital,” katanya.
Terbaharu, Ketua Pengarah Agensi Pengurusan Bencana Negara (NADMA), Datuk Dr Aminuddin Hassim, berkata, PKRC MAEPS dibuka semula untuk menampung jumlah pesakit kes Covid-19 yang semakin meninggi di Lembah Klang.
Jelasnya, ia sebagai strategik kerajaan untuk menghadapi gelombang varian Omicron yang kini mencatatkan kes harian mencecah angka 30,000. – KOSMO! ONLINE


Tutup parit sukarkan kerja bersihkan sampah pasca banjir
Oleh MOHD YUNUS YAKKUB

24 Februari 2022, 6:40 pm
SHAH ALAM – Kerja-kerja pembersihan fasa kedua di negeri ini sukar susulan terdapat pengubahasuaian tidak sepatutnya pada kediaman mangsa banjir.
Pengarah Urusan Kumpulan Darul Ehsan Berhad (KDEB) Waste Management, Ramli Mohd. Tahir berkata, ini termasuk penutupan parit dengan lapisan konkrit di hadapan rumah dan penyambungan paip air dan kabel melalui longkang sehingga menyebabkan sampah tersangkut.
Katanya, tindakan pengubahsuaian itu turut menjadi punca kepada masalah longkang tersumbat kerana menganggu pengaliran air.
“Fasa terkini sepatutnya bersihkan longkang dan parit di depan atau belakang rumah dengan menempatkan ramai pekerja di setiap lorong contohnya Taman Sri Muda.
“Mesin digunakan bersihkan longkang untik sedut segala sampah, lumpur dan tanah tersisa namun kebanyakan kawasan yang bermasalah pula membuat pengubahsuaian yang tidak sepatutnya, contohnya tutup parit dengan lapisan konkrit di hadapan rumah,” katanya pada sidang akhbar hari ini.
Beliau memberitahu, ada juga membuat sambungan paip air dan kabel melalui longkang dan perkara itu akan dimaklumkan kepada pihak berkuasa tempatan untuk tindakan selanjutnya.

Justeru, Ramli menjelaskan satu tarikh khusus menamatkan operasi fasa dua ini perlu dilaksanakan supaya kerja-kerja pembersihan pasca banjir dapat diselesaikan dengan kerjasama penduduk terlibat.
Dalam perkembangan sama, beliau berkata, pihaknya dan PBT akan mengadakan gotong-royong besar-besaran sekali lagi minggu ini.
“Kita memang akan letak tong roro dan minggu ini akan ada gotong royong lagi sekali, saya dapat maklumat mereka minta tong roro di Taman Sri Muda, kita akan letak.
“Jadi, saya amat berharap dalam sebulan ini kita boleh fokus kepada operasi pembersihan. Bagi sampah sisa pengubahsuaian pula amat diharap penduduk mendapatkan khidmat kontraktor PBT,” jelasnya. -KOSMO!ONLINE


Aksi joget dangdut polis trafik undang pujian
Oleh KOSMO!

24 Februari 2022, 6:30 pm
JAKARTA – Aksi seorang polis trafik di Indonesia mengawal lalu lintas sambil berjoget lagu dangdut menjadi tular di media sosial, lapor laman Suara.com, semalam.
Menerusi video yang dimuat naik di @underc0ver.id, polis yang memakai uniform lengkap dengan topi putih dan rompi berwarna hijau neon gembira berjoget ketika menjalankan tugas,
Telatah polis trafik itu mengundang komen positif daripada warga net yang memuji itu tandanya dia sangat mencintai kariernya.
“Begini baru terbukti cintai pekerjaan anda walaupun penat menjalankan tugas seharian,” komen seorang pengguna media sosial.
“Pemandu kenderaan juga boleh hilang tekanan melihat gaya polis ini menari,” komen seorang lagi. – Agensi


PBB rayu Rusia henti serangan ke atas Ukraine
Oleh KOSMO!

24 Februari 2022, 5:00 pm
MOSCOW – Majlis Keselamatan Pertubuhan Bangsa-Bangsa Bersatu (PBB) mendesak Presiden Rusia agar menghentikan serangan ke atas Ukraine yang baru bermula awal pagi ini waktu tempatan, lapor akhbar Daily Mail.
Setiausaha Agung PBB, Antonio Guterres membuat gesaan itu sejurus selepas mengadakan mesyuarat tergempar apabila Putin mengisytiharkan perana ke atas bekas negara SOviet itu.
“Jika benar peperangan yang sedang berlaku pada ketika ini, saya hanya ada satu perkara untuk disampaikan kepada Rusia.
“Putin, tolong hentikan kemaraan tentera anda untuk menyerang Ukraine. Beri peluang kepada kedamaian. Perang yang baru bermula ini sudah meragut ramai nyawa,” seru Guterres.
Seperti yang dijangka, Putin tidak mengendahkan rayuan tersebut dan membuat kenyataan balas menerusi siaran langsung televisyen tempatan untuk menggambarkan pencerobohan itu sebagai ‘pendudukan tentera khas’.
“Operasi ini untuk ‘membersihkan’ Ukraine daripada imej Nazi dan bukan mahu menakluk negara ini secara total.

“Ia adalah satu pertempuran yang tidak dapat dielakkan,” tegas Putin. – Agensi


Suami Zeti tidak menerima rasuah daripada sesiapa
Oleh NUZULSHAM SHAMSUDDIN

24 Februari 2022, 5:20 pm
KUALA LUMPUR – Datuk Dr. Tawfiq Ayman yang merupakan suami kepada bekas Gabenor Bank Negara Tan Sri Dr. Zeti Akhtar Aziz, menegaskan bahawa beliau tidak menerima rasuah sepanjang hidupnya.
Menerusi kenyataan yang dikeluarkan hari ini, Tawfiq berkata, beliau terkejut dengan keterangan yang dibuat bekas pegawai bank Golman Sachs, Tim Leissner pada perbicaraan kes bekas pegawai bawahan lelaki itu, Roger Ng di Mahkamah Tinggi Brooklyn di New York, semalam seperti yang dilaporkan media.
“Saya ingin menyatakan secara mutlak bahawa sepanjang hidup, saya tidak pernah menerima sebarang rasuah daripada sesiapa. Oleh kerana prosiding kes masih berjalan di New York, saya  dinasihatkan untuk tidak membuat sebarang ulasan lanjut kerana ia mungkin menjurus kepada subjudis,” katanya.
Kenyataan itu dikeluarkan Tawfiq melalui firma guaman yang mewakilinya, Tetuan Jagjit Ariff & Co. hari ini.
Beliau juga menegaskan tidak mengenali Leissner atau Roger Ng dan tidak pernah bertemu atau berkomunikasi dengan salah seorang daripada mereka.
Justeru beliau berkata, akan berbincang dengan pasukan peguam untuk mendapatkan nasihat perundangan mengenai tindakan seterusnya yang akan diambil di atas kenyataan itu (keterangan Leissner).

Terdahulu berdasarkan transkrip perbicaraan tersebut, Leissner menyatakan 1MDB telah melabur AS$1 bilion dalam projek usahasama tersebut.
Leissner dalam keterangannya menyebut mengenai rasuah yang membabitkan suami bekas gabenor Bank Negara berhubung projek usaha sama PetroSaudi – 1Malaysia Development Berhad (1MDB).
Ujarnya, bagi transaksi keluar masuk wang jumlah itu, mereka memerlukan kelulusan daripada Bank Negara dan kelulusan itu perlu dilakukan dalam masa yang singkat.
“AS$1 bilion disalurkan dalam waktu yang singkat ke Malaysia kepada usaha sama itu dan ia telah dilakukan kerana suami kepada gabenor Zeti (Akhtar Aziz) di Bank Negara ketika itu telah menerima rasuah untuk melaksanakannya,” kata Leissner.
Leissner berkata, beliau mendengar melalui Roger Ng bahawa 1MDB  melabur AS$1 bilion dalam projek usaha sama itu.
Menurut Leissner, pada 2009 Malaysia masih mempunyai kawalan modal, yang memerlukan pelaburan sebesar itu untuk diluluskan oleh BNM dari segi wang yang keluar negara.
Saksi itu mendakwa dana itu disalurkan dalam waktu yang singkat  dan ia  dilakukan kerana suami gabenor BNM ketika itu  menerima rasuah untuk melaksanakannya.
Roger Ng atau nama sebenarnya Ng Chong Hwa, 49, kini berada di New York selepas diekstradisi pada Mei 2019 untuk berdepan pertuduhan oleh DoJ berhubung skandal 1MDB.  – KOSMO! ONLINE


Pusat jagaan kanak-kanak tidak patuhi peraturan keselamatan
Oleh NOR SHAFAWATI YUP

24 Februari 2022, 4:50 pm
SEREMBAN – Jabatan Kebajikan Masyarakat (JKM) Negeri Sembilan mengesahkan sebuah pusat jagaan kanak-kanak di Bandar Sri Sendayan di sini yang ditutup selepas kejadian seorang bayi perempuan meninggal dunia akibat terjerut pada buaian tidak mematuhi peraturan-peraturan keselamatan yang telah ditetapkan.
Pengarahnya, Rosnah Sardi berkata, hasil siasatan Pegawai Pelindung dan Pegawai Unit Penguatkuasaan Pejabat Kebajikan Masyarakat Daerah (PKMD) Seremban mendapati, peraturan keselamatan yang dingkari pusat jagaan tersebut termasuklah seperti penggunaan buaian dan tiada pemadam api.
“Buaian ini kalau dengan pemantauan setiap masa tidak bahaya supaya tindakan segera boleh diambil jika berlaku apa-apa. Tetapi di Taman Asuhan Kanak-Kanak (Taska) memang tidak dibenarkan penggunaan buaian.
“Ia kerana faktor penjaga yang mempunyai anak jagaan lain yang juga perlu diberikan perhatian, jadi untuk mengelakkan perkara tidak diingini, memang di Taska buaian tidak dibenarkan,” katanya ketika dihubungi di sini hari ini.
Menurut Rosnah, pusat jagaan itu tidak berdaftar di bawah Akta Taman Asuhan Kanak-Kanak (Taska) 1984 selain tidak mematuhi peraturan mengenai pengasuh serta penjagaan kanak-kanak.
“Hasil semakan mendapati pemilik Taska ini pernah membuat pra pendaftaran bagi Taska dengan pihak PKMD Seremban di premis lain atas nama yang sama,” katanya.

Rosnah memberitahu, permohonan itu bagaimanapun tidak disokong kerana tiada kelulusan daripada salah satu agensi teknikal berkaitan keselamatan kanak-kanak.
“Taska berkenaan telah ditutup pada 1 Oktober 2020. Taska di alamat yang baharu (lokasi kejadian) sehingga kini tidak didaftarkan dan tiada dalam pemakluman pihak JKM,” katanya. – KOSMO! ONLINE


Lelaki maut kereta dipandu anak bertembung lori
Oleh ZAKKINA WATI AHMAD TARMIZI

24 Februari 2022, 5:11 pm
SEREMBAN – SEORANG lelaki maut manakala anaknya mengalami patah kaki selepas kereta yang dinaiki mereka terbabit dalam nahas dengan dua buah kenderaan lain dalam kejadian di Batu 9, Jalan Labu, dekat sini kira-kira pukul 1.30 tengah hari tadi.
Ketua Polis Daerah Nilai, Superintenden Mohd. Fazley Ab Rahman berkata, mangsa yang maut dikenali sebagai G. Subramaniam, 72, manakala anaknya S. Phrakash, 23, yang merupakan pemandu kereta jenis Proton Wira.
Menurut beliau, kemalangan terbabit turut melibatkan sebuah lori yang dinaiki dua lelaki dan sebuah van yang dipandu seorang lelaki.
“Siasatan awal mendapati lori dari arah Seremban menghala ke Batu 10 Labu dan apabila sampai di tempat kejadian, kereta Proton Wira dari arah bertentangan cuba memotong kenderaan di hadapannya dan masuk ke laluan bertentangan lalu berlanggar dengan lori berkenaan.
“Lori tersebut pula terbabas masuk ke lorong bertentangan dan melanggar van yang berada di belakang laluan Proton Wira tersebut. Akibat kemalangan, Subramaniam telah disahkan meninggal dunia di tempat kejadian dan mayatnya telah dihantar ke Hospital Tuanku Ja’afar (HTJ) di sini untuk bedah siasat,” katanya dalam kenyataan hari ini.
Menurut Mohd. Fazley, pemandu dan kelindan lori serta pemandu van tidak mengalami sebarang kecederaan.

“Siasatan lanjut masih diteruskan dan kes disiasat mengikut Seksyen 41 (1) Akta Pengangkutan Jalan (APJ) 1987,” katanya. – KOSMO! ONLINE


Rusia musnahkan sistem pertahanan udara Ukraine
Oleh Kosmo

24 Februari 2022, 5:30 pm
MOSCOW – Kementerian Pertahanan Rusia menyatakan hari ini bahawa tenteranya telah  memusnahkan pangkalan-pangkalan  udara dan sistem pertahanan udara  tentera Ukraine, beberapa jam selepas Putin menyerang negara jirannya itu.
“Infrastruktur ketenteraan di pangkalan-pangkalan udara tentera Ukraine tidak dapat beroperasi,” kata kementerian berkenaan dalam kenyataan yang disiarkan oleh agensi-agensi berita sambil menambah, sistem pertahanan udara Kiev telah dimusnahkan.
Di pihak Kiev, tentera negara itu mendakwa telah menembak jatuh lima pesawat perang dan helikopter Rusia di timur Ukraine,  dekat rantau yang dikuasai pemberontak pro-Rusia.
Dalam pada itu, Presiden Amerika Syarikat (AS), Joe Biden menyatakan  bahawa ‘dunia akan menyalahkan Rusia’ berhubung serangan tentera ke atas Ukraine dan memberi amaran tentang ‘kematian dahsyat.’
Dalam satu kenyataan yang dikeluarkan sejurus selepas Presiden Rusia, Vladimir Putin mengumumkan permulaan operasi tentera ke atas Ukraine hari ini, Biden berkata, beliau akan membuat ucapan kepada rakyat AS hari ini (waktu Malaysia) bagi menggariskan ‘padah’ yang menanti Moscow sambil menyifatkan pencerobohan Kremlin itu sebagai ‘tanpa provokasi dan justifikasi’. – AFP


CAP bimbang penjualan kit ujian kendiri tiada kelulusan
Oleh MOHD SYALMIZI HAMID

24 Februari 2022, 5:31 pm
GEORGE TOWN – Persatuan Pengguna Pulau Pinang (CAP) bimbang mengenai penjualan kit ujian kendiri Covid-19 tanpa kelulusan Pihak Berkuasa Peralatan Perubatan (MDA) di pasaran negara ini.
Presidennya, Mohideen Abdul Kader berkata, pihaknya menggesa kerajaan supaya membatasi penjualan kit ujian berkenaan dengan mengehadnya kepada farmasi dan outlet runcit yang sah.
Beliau berkata, kemudahan membelinya di pasar raya, kedai serbaneka dan stesen minyak akan menyulitkan kerja pemantauan oleh pihak MDA.
“Penularan pantas varian Omicron telah menyebabkan permintaan untuk kit ujian kendiri Covid-19 melonjak.
“Permintaan tinggi seumpamanya telah mendorong sesetengah orang bertindak menjual kit ujian palsu atau tidak diluluskan dan CAP amat memandang berat perkara ini,” katanya dalam satu kenyataan hari ini.
Menurut Mohideen lagi, tinjauan pihaknya mendapati kit ujian kendiri itu dijual di farmasi, kedai serbaneka, kedai runcit dan stesen minyak.

“Dengan penjualan yang meluas, kami ingin tahu sama ada ia mendapat kelulusan MDA.
“Walaupun MDA telah mengenal pasti senarai 12 syarikat dan produk keluaran yang mendapat kelulusannya, pengguna mengalami kesulitan untuk mengesahkannya ketika membeli,” katanya.
Tambah beliau, turut dibimbangi adalah kemungkinan terdapat sesetengah pihak tidak bertanggungjawab menjual kit ujian kendiri Covid-19 tanpa kelulusan secara online.
“Hasil ujian kit yang negatif dan palsu boleh membuatkan seseorang itu leka yang membantu penularan virus tersebut dan tidak berpeluang mendapatkan rawatan perubatan di peringkat awal,” katanya. – KOSMO! ONLINE


Malaysia terima lagi 500,000 dos vaksin daripada UAE
Oleh AMREE AHMAD

24 Februari 2022, 4:59 pm
PUTRAJAYA – Malaysia hari ini menerima kumpulan kedua yang melibatkan baki sejumlah 500,000 dos vaksin Covid-19 disumbangkan daripada kerajaan Emiriah Arab Bersatu (UAE).
Menurut kenyataan Wisma Putra di sini, sumbangan berkenaan disampaikan dalam satu majlis secara ringkas di Lapangan Terbang Antarabangsa Kuala Lumpur (KLIA), Sepang.
“Ia diserahkan secara simbolik oleh pegawai Kedutaan UAE di Kuala Lumpur kepada wakil dari Kementerian Luar, Kementerian Kesihatan dan juga Kementerian Pertahanan,” katanya.
Kumpulan pertama vaksin tersebut diserahkan kepada Menteri Luar, Datuk Seri Saifuddin Abdullah oleh kuasa usaha kedutaan berkenaan di tempat yang sama pada 25 Januari lalu.
Bekalan berkenaan selamat tiba di KLIA terus dari Dubai, UAE kira-kira pukul 2.30 petang dengan dibawa menaiki penerbangan komersial EK 346 pesawat Etihad. – KOSMO! ONLINE


Ibu bapa kena kuarantin hantar anak ke sekolah cetus keresahan
Oleh KOSMO!

24 Februari 2022, 4:55 pm
Oleh AZIZAH SHAFIEI
BERA – Tindakan segelintir ibu bapa yang menghantar anak mereka ke sekolah meskipun mereka dikenakan kuarantin di rumah kerana positif Covid-19 atau menjadi kontak rapat mencetuskan keresahan dalam kalangan penjaga lain.
Rata-rata penjaga yang ditemui melahirkan rasa bimbang dengan risiko penularan wabak Covid-19 menjangkiti anak-anak mereka yang dihantar ke sekolah.
Azwin Talib, 40, yang melahirkan rasa bimbang terhadap keselamatan anaknya berkata sepatutntya ibu bapa atau penjaga yang dikenakan kuarantin lebih peka dengan situasi semasa ini dan tidak menghantar anak mereka ke sekolah.
“Bukan sekadar kalau individu terbabit itu positif sahaja kena kuarantin, tetapi yang merupakan kontak rapat juga wajib kuarantin kendiri di rumah.
“Kenapa mahu menyusahkan dan membahayakan orang lain? Sepatutnya ibubapa kena beritahu anak mereka supaya tidak ke sekolah, bukan memaksa anak ke sekolah,” katanya di sini hari ini.

Azwin berkata, keadaan itu bukan sahaja menimbulkan situasi cemas dalam kalangan murid dan guru, malah tidak akan dapat memutuskan rantai Covid-19 ini.
Dalam pada itu Yang Dipertua (YDP) Persatuan Ibu bapa dan Guru (PIBG) Sekolah Kebangsaan Kerayong Jaya, Dr. Ally Rahman Sulaiman menyelar tindakan pihak tidak bertanggungjawab yang masih menghantar anak mereka ke sekolah ketika mereka dikuarantin di rumah.
“Tindakan ini tidak wajar sama sekali, kalau ada antara ahli keluarga yang dikuarantinkan, bermakna semua ahli keluarga dalam rumah perlu berbuat demikian juga.
“Semua kena faham, jangkitan itu mungkin boleh dapat pada hari yang sama tapi gejala datang lambat berbanding orang lain. Jadi kena kuarantin supaya kita boleh pantau dan tidak berjangkit pula pada orang lain,” katanya.
Katanya, keberadaan dalam kelompok mereka yang dikuarantinkan mempunyai risiko untuk dijangkiti, dan bagi memutuskan rantaian jangkitan, anak juga perlu dilarang ke sekolah.-KOSMO! ONLINE


‘Port’ judi laga ayam digempur
Oleh ISKANDAR SHAH MOHAMED

24 Februari 2022, 5:06 pm
KLANG – Kegiatan haram judi laga ayam di sekitar Taman Bayu Perdana di sini, tumpas apabila digempur pihak berkuasa dalam operasi bersepadu semalam.
Serbuan khas itu dijalankan Majlis Perbandaran Klang (MPK) dengan kerjasama polis dan Pejabat Daerah dan Tanah (PDT) Klang, kira-kira pukul 11.30 pagi.
Timbalan Pengarah Penguatkuasa MPK, Shahrul Hazri Abd. Majid berkata, operasi dilakukan hasil maklumat mengenai kewujudan struktur binaan yang menjadi tempat laga ayam dan tempat kurungan di lot tanah tersebut.
Katanya, hasil pemeriksaan pihaknya mendapati dua struktur haram dibina secara berasingan di kawasan berkenaan.
“Berikutan itu, kita menerusi Jabatan Kesihatan menyita sebanyak 25 ekor ayam bagi tindakan lanjut.
“Selain itu, dua notis perobohan dikeluarkan dalam tempoh 30 hari oleh Jabatan Penguatkuasa MPK,” katanya ketika dihubungi Kosmo! di sini hari ini.

Jelas Shahrul Hazri, dua kesalahan itu diklasifikasikan mengikut Seksyen 81(b) Akta Kerajaan Tempatan 1976 dan Seksyen 72 (1) Akta Jalan Parit Bangunan 1974.
“Kesemua barang sitaan dibawa ke Jabatan Penguatkuasa untuk tindakan lanjut,” katanya.
Tambah beliau, aktiviti berkenaan didapati mendatangkan kacau ganggu kepada penduduk setempat.
“Tanah itu dipercayai milik persendirian namun kita tidak menemui pemilik atau wakil di lokasi berkenaan. Selain itu, terdapat ayam yang dikurung dalam kawasan tanah tersebut,” katanya. -KOSMO! ONLINE


Peniaga rugi RM5,000 ditipu rakan palsu melalui Telegram
Oleh ASLIZA MUSA

24 Februari 2022, 5:29 pm
TELUK INTAN – Seorang peniaga kerugian RM5,000 selepas diperdaya individu yang menyamar sebagai kenalannya melalui aplikasi Telegram kelmarin.
Ketua Polis Daerah Hilir Perak, Asisten Komisioner Ahmad Adnan Basri berkata, mangsa berusia 41 tahun itu menerima pesanan daripada suspek yang mahu meminjam wang RM5,000 kerana mengalami masalah kewangan.
Katanya, mangsa yang tidak membuat semakan dengan rakannya terlebih dahulu telah bersetuju memberi pinjam wang kepada suspek.
“Sebanyak empat transaksi pindahan wang secara dalam talian dilakukan mangsa ke akaun bank diberikan suspek pada hari sama.
“Mangsa hanya menyedari ditipu setelah dia menghubungi nombor telefon sebenar rakannya itu namun lelaki terbabit menafikan pinjaman wang seperti yang diberitahu mangsa,” katanya dalam kenyataannya di sini hari ini.
Menurut beliau, siasatan mendapati suspek mengambil alih akaun Telegram rakan mangsa bernama Alang sebelum menghantar pesanan untuk meminjam wang melalui aplikasi tersebut.

Katanya, siasatan kes tersebut sedang dijalankan mengikut Seksyen 420 Kanun Keseksaan kerana menipu. -KOSMO! ONLINE


Kelantan bakal miliki pusat agro pelancongan Musang King terbesar
Oleh AIMUNI TUAN LAH

24 Februari 2022, 4:42 pm
GUA MUSANG – Kerajaan negeri Kelantan berjaya menarik pelaburan untuk menjalankan aktiviti agro pelancongan dan perladangan durian Musang King bernilai RM1.4 bilion yang berpangkalan di daerah ini.
Timbalan Menteri Besar Kelantan, Datuk Mohd. Amar Nik Abdullah berkata, usaha merancakkan ekonomi itu merupakan langkah kerajaan negeri untuk meningkatkan aktiviti pelancongan di negeri ini.
Katanya, pelaburan industri perladangan musang king dan pelancongan itu akan dikendalikan oleh Syarikat Sindiyan Sdn. Bhd. di atas tanah seluas lebih 3,000 hektar.
“Selain ladang dan kilang pengeluaran durian musang king, kawasan ini juga akan dilengkapi dengan perumahan, galeri rumah Orang Asli dan taman bunga.
“Kerajaan negeri memberi sokongan untuk melakaanakan usaha yang baik ini kerana kita tahu durian musang king sebenarnya berasal dari negeri Kelantan. Jadi, projek ini boleh mengembalikan jenama itu kepada Kelantan dan Gua Musang menjadi tempat pengeluaran musang king yang utama di seluruh negara,” katanya.
Beliau berkata demikian kepada pemberita selepas merasmikan Tapak Pembangunan Pusat Agro Pelancongan dan Ladang Durian Musang King di Pos Blau di sini hari ini.

Hadir sama, Ahli Dewan Undangan Negeri (ADUN) Galas, Mohd. Syahbuddin Hashim dan Pengerusi Sindiyan Agropark, Datuk Roshaimi Razak dan Ketua Pegawai Eksekutif Hernan Corporation Sdn. Bhd, Anna Teo.
Tambah Mohd. Amar, projek berkenaan juga telah memberi peluang pekerjaan kepada lebih 200 penduduk Orang Asli tempatan. – KOSMO! ONLINE


Kerajaan pusat ambil alih TPS Seelong pada 2024
Oleh KHAIRUL MOHD. ALI

24 Februari 2022, 4:31 pm
KULAI – Kerajaan persekutuan telah memperuntukkan sebanyak RM60 juta untuk bagi menampung kos perbelanjaan modal (capex) bagi pembinaan Sel 7 dan Sel 8 Tapak Pelupusan Sisa Pepejal Sanitari (TPS) Seelong, di sini.
Menteri Perumahan dan Kerajaan Tempatan, Datuk Seri Reezal Merican Naina Merican berkata, peruntukan tambahan itu bagi pengoperasian sisa pepejal di tapak berkenaan.
Katanya, sepanjang TPS di Seelong itu beroperasi, kerajaan persekutuan telah membantu menampilkan perbelanjaannya walaupun ia dibawah pentadbiran kerajaan negeri.
“Sepanjang pengoperasian TPS Seelong ini, kerajaan persekutuan telah membelanjakan RM125.1 juta bagi pembinaan Sel 1 hingga Sel 6, manakala RM15.35 juta pula bagi perolehan sebahagian lot tanah tapak berkenaan.
“Walaupun ia masih dibawah kerajaan negeri dan syarikat konsesi yang dilantik, namun kerajaan komited untuk memastikan pengoperasian TPS Seelong ini berdaya mampan,” katanya kepada pemberita selepas melawat TPS berkenaan di sini, hari ini.
Tambahnya, kerajaan persekutuan bagaimanapun akan mengambil alih pentadbiran di TPS berkenaan selepas perjanjian antara kerajaan negeri dan syarikat konsesi tamat pada 2024.

TPS Seelong berupaya untuk menguruskan antara 1,250 hingga 1,700 tan sisa pepejal sehari yang dijana daripada tiga pihak berkuasa pentadbiran iaitu Majlis Bandaraya Johor Bahru, Majlis Bandaraya Iskandar Puteri dan Majlis Perbandaran Kulai.-KOSMO! ONLINE


Kelantan, Terengganu, Sabah paling rendah PICKids
Oleh NOOR HAYATI MAMAT

24 Februari 2022, 4:13 pm
HULU TERENGGANU – Tiga negeri iaitu Kelantan, Terengganu dan Sabah merekodkan kadar penerimaan vaksin Program Imunisasi Covid-19 Kanak-kanak (PICKids) terendah di negeri ini.
Timbalan Menteri Kesihatan 1, Datuk Dr. Noor Azmi Ghazali berkata, ketiga-tiga negeri itu mencatatkan kadar vaksinasi bawah 10 peratus dalam kalangan kanak-kanak berusia lima hingga 11 tahun.
“Kelantan mencatatkan peratusan paling rendah iaitu 6.1 peratus diikuti Terengganu (7.5 peratus) dan Sabah (8.9 peratus).
“Berdasarkan maklum balas jabatan kesihatan negeri terlibat, ia berpunca daripada sikap ibu bapa yang terlalu bimbang keselamatan anak masing-masing apabila divaksin menyebabkan mereka masih mengambil pendekatan tunggu dan lihat,” katanya di sini hari ini.
Terdahulu beliau ditemui selepas memantau perjalanan PICKids di Sekolah Kebangsaan Seri Buluh di sini semalam.
Noor Azmi berkata, secara keseluruhannya PICKids telah mencapai kadar 18.6 peratus di seluruh negara.

Jelasnya, Sarawak mendahului kadar penerimaan tertinggi dengan 34.7 peratus, diikuti Melaka (31.6 peratus), Pulau Pinang (25.7 peratus), Perak (24.4 peratus) dan Lembah Klang, 21.7 peratus.
“Kementerian Kesihatan Malaysia (KKM) telah mengambil pendekatan memperluaskan pasukan outreach yang akan bergerak dari sekolah ke sekolah bagi meningkatkan lagi pemberian suntikan vaksin terhadap kanak-kanak,” katanya. – KOSMO! ONLINE


Ribuan penduduk Kyiv mula tinggalkan bandar
Oleh KOSMO!

24 Februari 2022, 4:17 pm
KYIV – Penduduk Ukraine dilaporkan mula meninggalkan ibu kota Ukraine, Kyiv sejurus selepas Rusia mengumumkan perang ke atas negara itu, lapor akhbar Daily Mail, hari ini.
Penduduk bandar dirakam memenuhi jalan-jalan utama keluar dari bandar, stesen minyak dan stesen kereta api beberapa jam selepas pengisytiharan Putin di stesen televisyen Rusia.
Realiti peperangan akhirnya menyedarkan ramai penduduk Ukraine yang pada mulanya menafikan bahawa Putin akan benar-benar menyerang.
Ribuan penduduk kini bergegas ke sempadan barat untuk melarikan diri daripada kereta kebal yang masuk ketika Presiden Ukraine, Volodymyr Zelensky mengisytiharkan undang-undang tentera.
Letupan kedengaran di ibu negara Ukraine dan bandar utama lain berikutan pengumuman Putin bahawa operasi ketenteraan khas telah dimulakan.
Foto dan video menunjukkan warga Ukraine memandu keluar dari Kyiv pagi Khamis, ketika siren serbuan udara bergema di seluruh ibu negara.

Barisan panjang juga dilihat di stesen Metro Kyiv dengan orang ramai cuba menaiki kereta api untuk meninggalkan bandar. Ada yang hanya menuju ke stesen untuk berlindung.
Presiden Rusia itu mengumumkan tindakan itu semasa ucapan di televisyen awal pagi Khamis, berkata langkah itu adalah tindak balas kepada ancaman dari Ukraine. – Agensi


Indeks Harga Pengguna catat peningkatan perlahan 2.3 peratus
Oleh EDDY AQMAL MOHAMED HAMIDI

24 Februari 2022, 4:01 pm
PUTRAJAYA – Indeks Harga Pengguna (IHP) merekodkan peningkatan 2.3 peratus pada Januari lalu kepada 124.9 peratus berbanding 122.1 pada bulan yang sama tahun sebelumnya sekaligus melepasi purata inflasi bagi tempoh 2011 hingga Januari 2022 atau 1.9 peratus.
Ketua Perangkawan Malaysia, Datuk Seri Dr. Mohd. Uzir Mahidin berkata, peningkatan inflasi itu didorong terutamanya oleh kenaikan dalam kumpulan pengangkutan (6.0 peratus) serta makanan dan minuman bukan alkohol (3.6 peratus).
“Ia diikuti oleh hiasan, perkakasan dan penyelenggaraan isi rumah (3.1 peratus), restoran dan hotel (2.1 peratus) serta perkhidmatan rekreasi dan kebudayaan (1.2 peratus).
“Isu kenaikan harga makanan seperti sayur-sayuran, daging dan ikan yang berlarutan sejak beberapa bulan yang lalu berikutan kesan langsung daripada kekurangan bekalan serta kenaikan harga makanan ternakan sekali lagi memberi tekanan kepada inflasi makanan,” katanya menerusi satu kenyataan hari ini.
Jelas beliau, kenaikan inflasi makanan yang merupakan penyumbang terbesar kepada keseluruhan wajaran IHP dilihat terus menjadi penyumbang utama kepada kenaikan inflasi.
“Walaupun kenaikan tertinggi dicatatkan oleh daging (7.8 peratus), peningkatan subkumpulan ini adalah lebih perlahan berbanding peningkatan pada Disember tahun lalu (8.3 peratus) susulan penurunan harga ayam mentah kepada RM9.48 sekilogram Januari lalu.

“Ini diikuti oleh kenaikan sayur-sayuran (5.0 peratus); susu, keju dan telur (4.7 peratus); minyak dan lemak (4.6 peratus) dan ikan serta makanan laut (4.2 peratus),” ujar beliau.
Mengulas lanjut, Mohd. Uzir berkata, makanan di luar rumah turut meningkat 3.1 peratus antaranya adalah masakan berasaskan daging (6.3 peratus), masakan berasaskan sayuran (4.7 peratus), nasi berlauk (4.5 peratus) dan sate (3.9 peratus).
Mohd. Uzir berkata, kumpulan pengangkutan mencatatkan peningkatan 6.0 peratus berikutan kesan asas yang lebih rendah disebabkan oleh penetapan harga siling RON95 pada Mac 2021 (RM2.05) dan masih tinggi berbanding harga purata RM1.87 seliter pada Januari 2021.
“Tambahan pula, harga purata RON97 turut meningkat kepada RM3.06 seliter berbanding RM2.17 seliter pada bulan yang sama tahun sebelumnya,” jelas beliau.
Dalam pada itu, Mohd. Uzir berkata, bagi perbandingan bulanan, IHP meningkat 0.3 peratus berbanding Disember tahun lalu disumbangkan oleh peningkatan restoran dan hotel (1.0 peratus) perkhidmatan rekreasi dan kebudayaan (0.8 peratus), makanan dan minuman bukan alkohol (0.6 peratus) dan hiasan, perkakasan juga penyelenggaraan isi rumah (0.6% peratus).
“Pelaksanaan Skim Harga Maksimum Keluarga Malaysia (SHMKM) yang diumumkan oleh kerajaan sepanjang Januari lalu bagaimanapun telah meredakan inflasi kumpulan makanan dan minuman bukan alkohol daripada terus melonjak tinggi berbanding Disember 2021 (1.0 peratus).
“IHP di lima negeri pula menunjukkan peningkatan melepasi paras inflasi nasional 2.3 peratus di mana Selangor dan Putrajaya direkodkan paling tinggi (2.9 peratus) manakala Sabah dan Labuan (1.9 peratus), Negeri Sembilan (1.8 peratus) dan Kuala Lumpur (1.8 peratus) merupakan tiga negeri yang mempunyai peningkatan IHP yang paling rendah,” katanya.
Ujar beliau, kesemua negeri mencatatkan peningkatan bagi inflasi kumpulan makanan dan minuman bukan alkohol dengan peningkatan tertinggi dicatatkan oleh Selangor dan Putrajaya (4.9 peratus) diikuti oleh Johor (4.0 peratus) dan Perak (3.6 peratus).
“Peningkatan yang berlaku adalah disebabkan oleh kenaikan harga makanan di luar rumah pada Januari lalu berbanding bulan yang sama tahun sebelumnya manakala negeri lain menunjukkan peningkatan di bawah paras inflasi iaitu 3.6 peratus dalam tempoh sama,” katanya. – KOSMO! ONLINE


Menangis didakwa liwat, amang seksual murid pusat tahfiz
Oleh NIK NUR IZZATUL HAZWANI NIK ADNAN

24 Februari 2022, 4:37 pm
KEMAMAN – Seorang bekas tenaga pengajar bergelar ustaz di salah sebuah pusat tahfiz di daerah ini dihadapkan ke Mahkamah Sesyen di sini hari ini atas 10 pertuduhan meliwat dan melakukan amang seksual ke atas enam pelajar lelakinya.
Tertuduh, Muhammad Jamil Abdul Kadir, 23, yang dilihat mengalirkan air mata di kandang tertuduh membuat pengakuan tidak bersalah sebaik kesemua pertuduhan dibacakan di hadapan Hakim Wan Suhaila Mohd.
Mengikut semua pertuduhan, dia yang juga merupakan warden asrama melakukan kesalahan tersebut terhadap enam murid berusia 11 hingga 13 tahun di asrama pusat tahfiz tersebut dari Disember tahun lalu hingga awal Februari lepas.
Tertuduh yang memakai baju lokap berwarna jingga berdepan dengan satu pertuduhan mengikut Seksyen 377C Kanun Keseksaan dan dua pertuduhan di bawah Seksyen 377B akta sama.
Muhammad Jamil juga berhadapan empat pertuduhan mengikut Seksyen 14(d) di bawah Akta Kesalahan-Kesalahan Seksual terhadap Kanak-Kanak 2017 dan tiga pertuduhan di bawah Seksyen 14(a) akta sama.
Hakim Wan Suhaila membenarkan Muhammad Jamil diikat jamin sebanyak RM51,000 bagi semua pertuduhan dan seorang penjamin.

Beliau juga menetapkan syarat tambahan agar tertuduh dilarang mengganggu dan mendekati mangsa dan saksi pendakwaan sehingga prosiding kes selesai dibicarakan.
Mahkamah kemudiannya menetapkan 29 Mac depan sebagai tarikh sebutan semula kes. – KOSMO! ONLINE


Ibu bapa tuntut pembelaan anak meninggal dunia di HRPZ II
Oleh ROHANA MOHD. NAWI

24 Februari 2022, 3:56 pm
KOTA BHARU – Ibu bapa kepada bayi berusia dua bulan yang meninggal dunia semasa menerima rawatan di Hospital Raja Perempuan Zainab II (HRPZ II) di sini Jumaat lalu akan mengambil tindakan undang-undang terhadap hospital tersebut.
Ibu mangsa, Rosilawati Ismail, 26, berkata, keputusan itu dibuat sebagai pembelaan terhadap Muhammad Hilman Firdaus Muhammad Hilmi yang meninggal dunia kira-kira pukul 4.30 petang ketika menerima rawatan di hospital berkenaan.
Menurutnya, dia dan suami, Muhammad Hilmi Firdaus, 26, sudah melantik peguam dan menyerahkan kepada pihak berkenaan untuk tindakan selanjutnya.
“Keputusan untuk mengambil tindakan undang-undang ini dilakukan selepas mendapati ada beberapa perkara yang mungkin menyebabkan kematian anak kami. Anak saya disyaki telah diberi minum susu hampir tamat tempoh selain menerima ubat tidur tanpa kebenaran semasa menerima rawatan
“Kami membuat keputusan untuk mengambil tindakan menyaman pihak hospital demi pembelaan terhadap kematian anak saya yang dilahirkan secara pembedahan di HRPZ II. Saya juga tidak berpuas hati terhadap kakitangan hospital yang merawat anak kami.
“Pihak hospital telah memberi penjelasan, namun saya tetap tidak berpuas hati. Setakat ini, saya belum mengetahui punca sebenar kematian Muhammad Hilman Firdaus,” katanya pada sidang akhbar di sini hari ini.

Sebelum ini, tular satu video menerusi Facebook milik Ola Ola yang mendakwa bayinya berusia dua bulan meninggal dunia akibat kecuaian doktor di HRPZ II di sini semasa memberikan rawatan.
Sementara itu, Pengarah HRPZ II, Datuk Dr. Selasawati Ghazali ketika dihubungi berkata, pihaknya sedang menjalankan siasatan lanjut berhubung kejadian membabitkan kematian bayi itu.
“Kita akan melihat semua laporan perubatan agar siasatan yang dilakukan dapat dijalankan secara telus,” katanya. – KOSMO! ONLINE


Muda, PKR bertembung di DUN Larkin
Oleh KHAIRUL MOHD. ALI

24 Februari 2022, 4:34 pm
JOHOR BAHRU – Parti Ikatan Demokratik Malaysia (Muda) bakal bertembung dengan ‘rakan sekutu’ mereka iaitu PKR dalam Pilihan Raya Negeri (PRN) Johor ini khususnya bagi kerusi Dewan Undangan Negeri (DUN) Larkin.
Hal itu selepas Presidennya, Syed Saddiq Syed Abdul Rahman mengumumkan calon bagi kerusi berkenaan iaitu Rasid Abu Bakar yang juga merupakan Ketua Penerangan Muda Johor.
“Berhubung kerjasama dengan PKR, kita sudah cuba menjalankan rundingan demi rundingan, kita juga hormat PKR kerana telah umum calon di kesemua 20 kerusi mereka.
“Kita tidak umum kerusi awal kerana menghormati proses rundingan tersebut dan masih cuba guna saluran lain untuk pastikan tidak ada pertindihan kerusi.
“Jika ada sekalipun kita sudah cuba mengurangkan pertindihan kerusi semaksimum mungkin, dan apabila berlaku (pertindihan), kita akan serahkan kepada pengundi untuk membuat keputusan terbaik.
“Saya tidak boleh bercakap bagi pihak PKR sama ada kemungkinan akan berlaku sabotaj, tetapi sebaliknya kita akan fokus kepada permasalahan rakyat,” katanya dalam sidang akhbar yang diadakan bagi memperkenalkan tiga lagi calon Muda di Taman Eco Cascadia, di sini hari ini.

Selain DUN Larkin, Syed Saddiq turut mengumumkan calon bagi DUN Machap yang akan diwakili R. Sangaran dan DUN Parit Raja, diwakili oleh Fikri Musa.-KOSMO! ONLINE


Tertimpa bola boling 6kg, bibir Sheila Rusly berdarah
Oleh HANISAH SELAMAT

24 Februari 2022, 4:25 pm
PETALING JAYA – Penerbit dan pengarah Jinggo berkongsi detik mencemaskan apabila isterinya, Sheila Rusly tertimpa bola boling seberat enam kilogram (kg) ketika penggambaran drama Ratu Ten Pin, kelmarin.
Pemilik nama sebenar Azman Yahya itu berkata, dia bimbang melihat keadaan Sheila yang terbaring menahan kesakitan akibat berlaku pendarahan pada bahagian bibirnya.
“Hanya Allah tahu betapa sedihnya apabila tengok bola 13lb (enam kg) jatuh atas muka awak.
“Darah di bibir awak. Saya tahu awak tahan sakit tapi masa ini awak bukan Sheila Rusly tapi awak adalah Mem Maria.
“Mem Maria adalah seorang yang ‘unstoppable’. Cepat sembuh sayang,” luahnya menerusi sebuah video dalam Instagram.
Menerusi video berdurasi kira-kira seminit tersebut, kelihatan aktres dan penerbit itu sedang duduk di atas kerusi roda.

Dalam drama berkenaan, Sheila membawakan watak sebagai orang kelainan upaya (OKU) menggunakan kerusi roda.
Namun ketika menuju ke pelantar, berlaku kesulitan untuk bergerak disebabkan laluan agak tinggi singga mengakibatkan kerusi roda dinaikinya terbalik.
Lebih malang bola boling yang diletak kemas pada bahagian riba turut jatuh dan menimpa wajah Sheila yang membuatkan ramai terkejut hingga meluru ke arahnya.
Begitupun, Jinggo, 55, memberi kata semangat terhadap isteri tercinta yang hanya mengambil masa setengah hari untuk merehatkan diri sebelum menyambung penggambaran semalam.
Dalam perkongsian sama, aktres yang sudah mencecah 50 tahun itu sudah kembali menyambung kerja penggambaran.
Sekitar pertengahan tahun lalu, menantu mereka, Elisya Sandha yang turut membintangi drama tersebut ditimpa nasib sama.
Elisya tertimpa bola boling di bahagian buku lali hingga diberikan cuti selama dua hari.
Ratu Ten Pin yang sudah memasuki musim kedua masih mendapatkan khidmat nasihat bekas pemain boling kebangsaan, Shalin Zulkifli dan Syaidatul Afifah.
Sheila membawa watak sebagai jurulatih boling bernama Maria, manakala bintang lain ialah Fify Azmi, Nazim Othman dan Syaidatul Afifah.
Sementara itu, rata-rata peminat mendoakan aktres tersebut supaya segera sembuh selain mendoakan penggambaran terus berlangsung dengan lancar. – KOSMO! ONLINE


Pertukaran lawatan tingkat keakraban Malaysia, Kemboja
Oleh LUQMAN RIDHWAN MOHAMED NOR

24 Februari 2022, 4:06 pm
PHNOM PEHN- Perdana Menteri, Datuk Seri Ismail Sabri Yaakob berpandangan bahawa pertukaran lawatan antara Malaysia dan Kemboja perlu dipertingkatkan lagi melibatkan semua peringkat.
Menurut beliau, pertukaran lawatan itu akan menyumbang kepada keakraban hubungan kedua-dua pihak dan serta persahabatan yang saling memahami dan menghargai antara satu sama lain.
“Pertukaran lawatan akan membuka lebih banyak peluang dalam pertumbuhan kerjasama pelbagai dimensi, misalnya dalam pembangunan sumber manusia, infrastruktur, perdagangan dan pelaburan, pelancongan, pendidikan dan lain-lain,” katanya dalam satu kenyataan hari ini.
Perkara tersebut dibangkitkan beliau ketika mengadakan perjumpaan dengan rakan sejawatnya, Samdech Techo Hun Sen hari ini.
Pada masa sama, beliau berkata, kerajaan Malaysia sedang mempertimbangkan dengan serius berkenaan pembukaan sempadan antarabangsa Malaysia, dengan keputusan berkaitannya akan dimaklumkan dalam masa terdekat.
Menurut Ismail Sabri, apabila sempadan antarabangsa negara dibuka nanti, Malaysia boleh meningkatkan lagi kerjasama dua hala dengan Kemboja dalam pelbagai bidang.

“Ini termasuklah pengiktirafan sijil vaksinasi Covid-19 secara timbal balas untuk memudahkan perjalanan, dan banyak lagi inisiatif yang menyumbang kepada pemulihan pasca-pandemik Covid-19.
“Saya percaya Malaysia dan Kemboja boleh berkerjasama dalam perkara ini, termasuk menerusi ASEAN,” katanya.
Ini kerana, jelas beliau, Kemboja telah maju ke hadapan dalam usaha menangani dan memulihkan pandemik Covid-19.
“Kadar vaksinasi di negara itu adalah antara yang terbaik di rantau ini. Ini membolehkan Kemboja membuka semula sempadan antarabangsa kepada pengunjung dari luar sejak November 2021 yang lalu.
“Dalam hal ini, Malaysia juga telah mencatatkan prestasi yang amat baik. Kadar vaksinasi di Malaysia melebihi 80 peratus penduduk tempatan. Tambahan lagi, 60 peratus daripada penduduk di Malaysia telah pun mendapatkan dos penggalak,” katanya.
Ismail Sabri berkata, di bawah Program Imunisasi Covid-19 Kebangsaan untuk Kanak-kanak (PICKids), hampir 13 peratus daripada kanak-kanak di Malaysia dari umur 5 hingga 11 tahun telah menerima dos pertama.
“Sebanyak 89.9 peratus daripada remaja dari 12 ke 17 tahun pula telah melengkapkan vaksinasi Covid-19 mereka, manakala 92.6 peratus telah terima sekurang-kurangnya satu dos,” katanya. – KOSMO! ONLINE


Dua lelaki pijak replika kanak-kanak kebuluran terima kecaman
Oleh ALWANI ZAFIRAH

25 Februari 2022, 8:31 pm
PETALING JAYA – Setiap manusia telah diajar sejak kecil untuk menjaga adab dan tingkah laku agar lebih menghormati keadaan sekeliling.
Namun, tidak semua orang mampu membezakan tindakan yang baik atau buruk sebelum melakukannya sehingga memberi kesan buruk kepada diri sendiri.
Baru-baru ini tular di media sosial gambar dua orang lelaki dilihat melakukan aksi seolah-olah memijak dan menendang sebuah replika kanak-kanak yang sedang kelaparan sehingga mengundang kemarahan orang ramai.
Menerusi perkongsian seorang pengguna di Twitter, gambar tersebut dikatakan diambil dalam sebuah muzium yang terletak di Pulau Pinang.
Sementara itu, menjengah ke ruangan komen, orang ramai telah memberikan pelbagai reaksi dan rata-ratanya mengecam tindakan lelaki berkenaan yang dianggap sebagai biadap serta tiada empati dalam diri mereka.
“Inilah yang saya maksudkan tentang kurang rasa belas kasihan. Bagaimana boleh terfikir nak lakukan perkara seperti ini di pameran replika kanak-kanak kelaparan, dan perkara ini sanggup dijadikan bahan lawak,” komen seorang pengguna.

Seorang pengguna lain turut meluahkan rasa kecewa melihat gambar berkenaan dan reaksi pada wajah lelaki tersebut langsung tidak berasa bersalah.
“Sekurang-kurangnya dia patut berfikir jika kanak-kanak replika itu adalah anaknya yang bernasib malang, dan muka mereka berdua langsung tak rasa bersalah, memang kecewa dengan sikap manusia sekarang ini,” luahnya. – KOSMO! ONLINE


Aksi lelaki Ukraine ucap selamat tinggal kepada anak undang rasa hiba
Oleh KOSMO!

25 Februari 2022, 9:30 pm
KIEV – Sebuah video menjadi tular kerana memaparkan babak menyentuh hati antara seorang bapa dengan anak perempuannya di Ukraine yang perlu berpisah demi mempertahankan negara, lapor akhbar The Sun semalam.
Berdasarkan klip video tersebut, seorang kanak-kanak perempuan dilihat sedang berdiri di tangga sebuah bas sambil menangis kerana perlu berpisah dengan bapanya.
Lelaki tersebut turut menangis teresak-esak sambil memeluk kanak-kanak berkenaan serta mengucup dahinya.
Seorang wanita dipercayai isterinya turut berada di sebelah mereka sambil turut sama menangis.
Tidak lama selepas itu, video tersebut memaparkan kanak-kanak itu dengan ibunya sudah berada di dalam bas sambil lelaki berkenaan menepuk cermin tingkap bas bagi mengucapkan selamat tinggal kepada mereka.
Seorang saksi berkata, banyak keluarga diarah untuk berpisah, di mana wanita dan kanak-kanak dibawa ke zon selamat sementara penduduk lelaki dikerah untuk turut bertarung bersama tentera.

“Penduduk tidak berpindah sebelum berlakunya pencerobohan kerana tiada sesiapa percaya bahawa Rusia akan benar-benar menyerang Ukraine.
“Namun kini, kami terpaksa mencari apa-apa sahaja jenis pengangkutan untuk keluar dari negara ini bahkan pergi ke negara-negara jiran seperti Moldova,” ujarnya. – AGENSI


Nenek gembira akhirnya bertemu jodoh pada usia 66 tahun
Oleh Kosmo

25 Februari 2022, 8:09 pm
JAKARTA – Seorang warga emas dari Sulawesi Selatan meluahkan rasa kesyukuran kerana penantiannya untuk bertemu jodoh berakhir meskipun pada usia 66 tahun, lapor laman berita Detik hari ini.
Warga emas dikenali sebagai Nenek Wellu itu bertemu jodoh dengan lelaki yang sudah lama menyukainya, Baruddin, 71.
Menurut wanita itu, ia merupakan perkahwinan pertamanya dan bagi Baruddin, ia adalah perkahwinan kedua.
“Dia sudah lama berharap untuk menjadi pasangan hidup saya. Ramai perempuan yang suka kepadanya, namun dia tetap memilih saya.
“Bahkan anak Baruddin juga pernah berkata bahawa dia tidak mengizinkan bapanya berkahwin lagi kalau bukan dengan saya. Sudah lama dia berharap untuk memperisterikan saya,” kata Nenek Wellu.
Sementara itu, berita mengenai perkahwinan Nenek Wellu dan Baruddin menjadi tular selepas dimuat naik di media sosial.

Berdasarkan satu hantaran yang tular, pernikahan kedua-dua mereka dikatakan dapat menjadi motivasi kepada mereka yang sudah berusia namun masih belum bertemu jodoh.
“Detik adalah jalan, ‘limit’ sejarah kilas balik kenangan. Seminit ke hadapan mimpi menuai harapan. Selangkah kemudian indah bertakhta nyaman.
“Semoga diberi kenikmatan di dunia dan akhirat,” tulis keterangan pada hantaran tersebut. – AGENSI


Wanita ‘ditampar’ mi tarik
Oleh KOSMO!

25 Februari 2022, 9:00 pm
JAKARTA – Sebuah video tular di media sosial memaparkan situasi ketika seorang wanita ‘ditampar’ mi tarik dalam satu persembahan ketika sedang minum air di sebuah restoran, lapor laman berita Suara.com.
Video yang dimuat naik oleh akaun TikTok bernama @ald.vision itu dirakam di sebuah restoran terkenal.
Kelihatan seorang wanita berbaju cokat yang baru sahaja menikmati hidangan sedang minum air daripada sebuah gelas.
Berdekatannya adalah seorang pelayan yang sedang melakukan persembahan dengan menarik mi di hadapan pelanggan. Pekerja itu dilihat memakai pelitup muka sambil melakukan helah dan menari mengikut rentak muzik.
Namun tanpa disangka, ketika sedang menari, mi yang diputar pekerja berkenaan terkena mata wanita yang sedang minum itu sehingga kepalanya tertarik ke belakang.
Disebabkan terkejut, cawan minumannya terjatuh ke atas meja lalu air didalamnya tertumpah.

Muat naik berkenaan mendapat perhatian netizen di ruangan komen.
“Habistu apa lagi kak, diberi makanan percuma. Makan sahaja sesuka hati, percuma setahun,’’ Tulis seorang netizen.
“Saya tidak bayangkan perasaan pekerja berkenaan,’’ komen netizen lain. – Agensi


Kerana cemburu, lelaki rempuh kekasih bekas isteri
Oleh Kosmo

25 Februari 2022, 11:00 pm
JAKARTA – Gara-gara cemburu, seorang lelaki di wilayah Jawa Timur nekad merempuh kekasih bekas isterinya menggunakan kereta miliknya, lapor laman berita Suara.com semalam.
Dalam kejadian tersebut, suspek yang hanya dikenali sebagai ABMP, 31, merempuh mangsa, T, 52, yang ketika itu sedang duduk di atas sebuah motosikal di hadapan kedai miliknya.
Ia menyebabkan mangsa mengalami cedera pada bahagian kepala. Suspek pula dilaporkan cedera pada bahagian tangan selepas menumbuk kaca pada kedai mangsa.
“Kepala mangsa berdarah manakala suspek mengalami luka pada tangannya. Mereka berada di hospital. Sementara dinding kedai rosak dan kaca turut pecah,” kata seorang saksi, Budi Widiyanto.
Sementara itu, menurut sumber, permusuhan antara kedua-dua lelaki itu berpunca daripada seorang wanita, NAP, 24.
NAP merupakan bekas isteri suspek dan mereka telah bercerai beberapa bulan lalu. Disebabkan cemburu, suspek nekad merempuh bakal suami NAP.

Kes tersebut sedang disiasat pihak polis. – AGENSI


Malaysia, Thailand setuju benarkan aktiviti rentas sempadan
Oleh EDDY AQMAL MOHAMED HAMIDI

25 Februari 2022, 8:45 pm
PUTRAJAYA – Perdana Menteri, Datuk Seri Ismail Sabri Yaakob memaklumkan telah mengadakan perbincangan dengan Perdana Menteri Thailand, Prayut Chan-o-Cha untuk membenarkan semula aktiviti rentas sempadan di antara kedua-dua negara.
Ismail Sabri berkata, beliau dan rakan sejawatnya itu telah bersetuju agar perbincangan di peringkat agensi dapat digiatkan untuk membuka semula sempadan dalam masa terdekat melalui skim Perjalanan Lengkap Vaksin (VTL) atau Test & Go bagi Thailand.
“Sebagai permulaan kita boleh melaksanakan VTL-Udara di antara Kuala Lumpur dan Bangkok bagi pengembara yang telah lengkap vaksinasi dan kita juga akan mempertimbangkan untuk menambah destinasi-destinasi yang lain di masa akan datang.
“Skim VTL juga akan diperkembangkan untuk pembukaan sempadan darat melalui Bukit Kayu Hitam-Sadao serta termasuk semua Kompleks Imigresen, Kastam dan Kuarantin (CIQ) di Utara Semenanjung dan Selatan Thailand serta VTL-Laut antara Langkawi-Satun,” katanya.
Beliau berkata demikian pada sidang akhbar bersama Perdana Menteri Thailand di Government House, Krung Thep Maha Nakhon, Thailand hari ini.
Jelas beliau, perbincangan yang dilakukan turut menyentuh tentang projek kesalinghubungan Malaysia dan Thailand iaitu pembinaan Jajaran Jalan bagi menghubungkan Kompleks Imigresen, Kastam, Kuarantin dan Keselamatan (ICQS) Bukit Kayu Hitam dan CIQ Sadao.

“Selain itum pembinaan jambatan persahabatan kedua merentasi Rantau Panjang – Sungai Golok dan jambatan baharu untuk Pengkalan Kubor – Tak Bai turut dibincangkan untuk disegerakan.
“Kami berdua bersetuju agar agensi berkaitan dapat menyegerakan pembinaan projek-projek ini bagi kelancaran pergerakan rakyat dan barang-barang di antara kedua-dua negara,” ujar beliau.
Mengulas lanjut, Ismail Sabri berkata, Kerjasama Malaysia dan Thailand akan dipertingkatkan lagi di bawah kerangka Gagasan Kerjasama Segitiga Pertumbuhan Indonesia Malaysia Thailand (IMT-GT) melalui pelaksanaan Projek Kesalinghubungan Fizikal (PCP).
“Wawasan IMT-GT 2036 juga bakal direalisasikan menerusi kepentingan kerjasama dalam Pertanian dan Industri Asas Tani, Pelancongan serta Produk dan Perkhidmatan Halal.
“Mengenai keanggotaan Malaysia, Indonesia dan Thailand dalam International Rubber Council (ItRC), saya turut membangkitkan cadangan penawaran bekalan getah dalam negara masing-masing dikawal agar dapat memberi manfaat kepada negara anggota selain memanfaatkan pekebun-pekebun kecil getah,” ujar beliau.- KOSMO! ONLINE


Warga emas maut dirempuh, tak sempat solat isyak di masjid
Oleh ROHANA MOHD. NAWI

25 Februari 2022, 11:08 pm
KOTA BHARU – Seorang lelaki warga emas maut selepas dirempuh sebuah kenderaan pacuan empat roda ketika sedang melintas jalan menuju ke masjid untuk menunaikan solat isyak di Jalan Salor Lama di sini hari ini.
Dalam kejadian kira-kira pukul 8 malam itu, mangsa, Che Hamid Mamat, 83, meninggal dunia di lokasi kejadian selepas mengalami kecederaan parah pada bahagian kepala.
Pemangku Ketua Polis Daerah Kota Bharu, Superintendan Mohd. Suhaimi Ali berkata, siasatan awal mendapati, mangsa yang berasal dari Kampung Salor di sini berjalan kaki untuk ke Masjid Nurul Huda yang terletak tidak jauh dari rumahnya.
Menurutnya, semasa tiba di lokasi kejadian, mangsa dipercayai ingin melintas jalan menuju ke masjid berkenaan.
“Bagaimanapun, sebuah kenderaan pacuan empat roda jenis Nissan Frontier datang dari arah Pasir Mas menuju ke Jalan Salor Lama tidak sempat mengelak mangsa ekoran keadaan jalan yang gelap.
“Akibat jarak terlalu dekat, kenderaan tersebut telah merempuh mangsa sehingga warga emas itu tercampak sebelum terjatuh dan tidak sedarkan diri,” katanya ketika dihubungi Kosmo! sebentar tadi.

Mohd. Suhaimi memberitahu, insiden itu menyebabkan mangsa mengalami kecederaan parah pada bahagian kepala sebelum disahkan meninggal dunia di lokasi kejadian.
Menurutnya, mangsa dihantar ke Hospital Universiti Sains Malaysia, Kubang Kerian di sini dan proses bedah siasat akan dijalankan pagi esok.
Ujarnya, pemandu Nissan Frontier yang berusia 58 tahun bagaimanapun tidak mengalami sebarang kecederaan dan kes disiasat mengikut Seksyen 41 (1) Akta Pengangkutan Jalan 1987. -KOSMO! ONLINE


Mangsa banjir Terengganu meningkat 1,237 orang
Oleh MOHD AZLI ADLAN

25 Februari 2022, 9:58 pm
KUALA TERENGGANU – Banjir gelombang kelima yang melanda Terengganu hari ini semakin merebak melibatkan empat daerah iaitu Kemaman, Setiu, Hulu Terengganu dan Besut.
Jurucakap Sekretariat Pengurusan Bencana Terengganu berkata, mangsa banjir di keempat-empat daerah ini juga melonjak kepada 1,237 orang daripada 339 keluarga.
“Pusat pemindahan sementara (PPS) yang dibuka juga semakin bertambah kepada 22 buah.
“Ia merangkumi 12 buah di Kemaman, Setiu (empat) dan masing-masing tiga di Hulu Terengganu dan Besut,” katanya di sini semalam.
Jurucakap Sekretariat Pengurusan Bencana Terengganu berkata, Kemaman kekal daerah paling teruk terjejas dengan 581 penduduk daripada 162 keluarga telah ditempatkan di 12 PPS.
Tambah beliau, Hulu Terengganu pula melibatkan 413 mangsa daripada 103 keluarga yang ditempatkam di tiga PPS.

“Seramai 154 mangsa daripada 54 keluarga terjejas di Setiu manakala tiga PPS di Besut pula kini dihuni 89 mangsa daripada 20 mangsa.
“Hujan lebat masih turun di kebanyakan tempat di Terengganu dan ia dijangka berlarutan sehingga esok,” katanya. – KOSMO! ONLINE


Penduduk Ukraine berlindung di stesen tren bawah tanah
Oleh Kosmo

25 Februari 2022, 10:00 pm
KIEV – Penduduk Ukraine yang ketakutan berpusu-pusu mencari perlindungan dengan bermalam di stesen kereta api bawah tanah pada malam pertama peperangan dengan Rusia tercetus, lapor akhbar Metro UK semalam.
Berdasarkan beberapa keping gambar yang dikongsikan, ahli keluarga dilihat duduk berhimpit bagi memanaskan badan dan memastikan keselesaan antara satu sama lain ketika bom-bom meletup di beberapa kawasan.
Kementerian Pertahanan berkata, bedilan roket masih berlangsung di timur wilayah Donetsk yang menyebabkan penduduk lari bersembunyi pada malam semalam.
Datuk Bandar Kiev, Vitali Klitschko mengumumkan perintah berkurung pada pukul 10 malam, di mana semua kenderaan perlu dihentikan semalaman.
Stesen-stesen bawah tanah pula digunakan sebagai perlindungan sepanjang masa ekoran ‘situasi pencerobohan tentera’.
Sementara itu, ketika ramai penduduk berlindung di stesen bawah tanah, sebilangan lagi dilihat membawa beg-beg pakaian untuk keluar dari kawasan bandar.

Ia menyebabkan barisan yang panjang di stesen-stesen bas serta kesesakan lalu lintas teruk di jalan-jalan utama. – AGENSI


Pergi balik! Askar Rusia terdiam dimarahi wanita Ukraine
Oleh KOSMO!

25 Februari 2022, 8:39 pm
KIEV – Tindakan seorang wanita Ukraine yang berani berdepan dengan tentera Rusia lengkap bersenjata beberapa jam selepas pencerobohan berlaku telah dirakam dan tular di media sosial, lapor akhbar The Sun semalam.
Wanita itu menuntut ingin mengetahui apa yang tentera Rusia lakukan di negaranya.
“Apa yang kamu lakukan di negara kami? Kalian akan mati jika kekal berada di Ukraine,’’ jerit wanita berkenaan.
Sebahagian pengguna laman Twitter memuji keberanian wanita berkenaan selepas rakaman konfrontasi itu menjadi tular.
“Siapa kamu?’’ tanya wanita tersebut. “Kami ada latihan di sini. Jauhi tempat ini,’’ balas tentera Rusia tersebut.
“Kalian penakluk, kalian fasis! Apa yang kalian lakukan di tanah kami dengan senjata ini? Ambil benih ini dan masukkan ke dalam poket. Sekurang-kurangnya bunga matahari akan tumbuh apabila kalian semua terbaring di sini,’’ jawab wanita itu dengan marah.

Bunga matahari adalah bunga kebangsaan negara Ukraine.
Klip wanita marah yang berhadapan dengan dua tentera Rusia itu dirakam di bandar pelabuhan Henichesk di laut Azov, kurang 28.97 kilometer dari wilayah yang dituntut Rusia, Crimea.
Protes terhadap perang antara Rusia dan Ukraine tercetus di seluruh dunia termasuk di Moscow di mana polis Rusia secara ganas menghalang demonstrasi dan menangkap ramai rakyat mereka sendiri.
Di dua bandar terbesar di negara itu iaitu Moscow dan Saint Petersburg, penunjuk perasaan menyuarakan sokongan mereka kepada Ukraine, melaungkan ‘tiada peperangan’ dalam penentangan yang sangat luar biasa.
Kira-kira 1,400 orang ditahan oleh polis Rusia dalam protes anti-perang termasuk 700 di Moscow dan lebih 340 di Saint Petersburg, demikian menurut kumpulan pembangkan negara itu. – Agensi


111 mangsa banjir di Tanah Merah, Kuala Krai dipindah ke PPS
Oleh MUHAMMAD AYMAN GHAFFA

25 Februari 2022, 6:48 pm
KOTA BHARU – Seramai 111 orang mangsa banjir dipindahkan ke enam pusat pemindahan sementara (PPS) susulan kejadian banjir gelombang ketiga yang berlaku di daerah Tanah Merah dan Kuala Krai hari ini.
Menurut portal Info Bencana Jabatan Kebajikan Masyarakat (JKM), tiga PPS dibuka di Tanah Merah iaitu di Sekolah Kebangsaan (SK) Lawang, SK Kelewek, SK Gual Jedok
Ujarnya, PPS Kuala Krai pula dibuka di Masjid Lama Keroh, SK Chenulang dan Pusat Komuniti Chucoh Puteri A.
“Seramai 16 orang mangsa banjir ditempatkan di PPS SK Lawang, 12 mangsa masing-masing kini berada di SK Kelewek dan SK Gual Jedok.
“Bagi PPS Masjid Lama Keroh, seramai 24 orang mangsa banjir ditempatkan di situ, enam mangsa di PPS SK Chenulang dan 41 orang di PPS Pusat Komuniti Chucoh Puteri A,” katanya.
Sementara itu, Ketua Polis Daerah Tanah Merah, Deputi Superintendan Zainuddin Md. Yusuf dan Ketua Polis Daerah Kuala Krai, Deputi Superintendan Suzaimi Mohamed ketika dihubungi mengesahkan PPS telah dibuka di daerah kedua-dua daerah tersebut. -KOSMO! ONLINE


Hishammuddin dibenarkan keluar hospital, jalani isolasi di rumah
Oleh HARRITH HISHAM

25 Februari 2022, 6:57 pm
PETALING JAYA – Menteri Kanan Pertahanan, Datuk Seri Hishammuddin Tun Hussein dibenarkan keluar dari hospital dan menjalani isolasi di rumah setelah didapati pulih daripada Covid-19.
Hishammuddin dalam satu kenyataan hari ini memaklumkan, bahawa beliau diwajibkan untuk terus menjalani isolasi di kediaman mengikut ketetapan Kementerian Kesihatan Malaysia.
“Alhamdulillah, hasil penilaian pada pagi tadi, gejala yang saya alami telah pulih.
“Secara keseluruhannya, pasukan perubatan berpuas hati dengan tahap kesihatan saya dan membenarkan saya untuk keluar wad petang tadi,” katanya.
Dalam pada itu, Hishammuddin turut merakamkan setinggi-tinggi penghargaan kepada pasukan perubatan Hospital Angkatan Tentera Tuanku Mizan yang telah menjaga dan merawat sebaik mungkin sepanjang beliau menjalani isolasi di hospital tersebut.
“Saya juga amat berterima kasih kepada rakan-rakan serta rakyat Malaysia yang prihatin dan mendoakan kesembuhan saya. Semoga Allah SWT merahmati kita semua,” ujarnya.

Sebelum ini, Hishammuddin telah disahkan positif Covid-19 pada 22 Januari lalu. – KOSMO! ONLINE


Rusia larang pesawat Britain di ruang udaranya
Oleh KOSMO!

25 Februari 2022, 7:45 pm
MOSCOW – Pengawal selia penerbangan awam Rusia memaklumkan bahawa syarikat-syarikat penerbangan Britain telah dilarang daripada mendarat di lapangan terbang Rusia termasuk melintasi ruang udaranya, lapor Badan Penyiaran Britain (BBC).
Rusia berkata, langkah sedemikian adalah sebagai tindak balas terhadap keputusan ‘tidak mesra’ pihak berkuasa penerbangan Britain.
Semalam, Britain telah melarang syarikat penerbangan nasional Rusia, Aeroflot daripada mendarat di negaranya.
Langkah berkenaan dilaksanakan berikutan pencerobohan Moscow ke atas Ukraine.
“Saya fikir itu adalah tindak balas mereka terhadap kami semalam yang melarang Aeroflot daripada menggunakan ruang udara dan mendarat di Britain. Itulah tindak balas mereka,’’ Setiausaha Pertahanan Britain, Ben Wallace memberitahu stesen televisyen ITV. – Agensi


SPRM siasat Rohana kes 1MDB
Oleh EDDY AQMAL MOHAMED HAMIDI

25 Februari 2022, 6:54 pm
PUTRAJAYA – Suruhanjaya Pencegahan Rasuah Malaysia (SPRM) kini menjalankan siasatan berhubung penglibatan bekas Ketua Pegawai Eksekutif (CEO) Astro Malaysia Holdings Bhd, Datuk Rohana Rozhan dengan kes 1 Malaysia Development Berhad (1MDB).
Sumber SPRM berkata, siasatan berkenaan dilakukan susulan pendedahan yang dibuat oleh bekas pegawai bank Goldman Sachs Group Inc, Tim Leissner berhubung kes tersebut di Mahkamah New York, Amerika Syarikat kelmarin.
“Siasatan telah pun dijalankan SPRM berikutan pendedahan bekas pegawai bank Goldman Sachs Group Inc., Tim Leissner dalam kes 1MDB di Amerika Syarikat kelmarin berhubung pemberian sebuah rumah di London bernilai AS$10 juta kepada Rohana.
“Keterangan Rohana telah pun diambil SPRM kira-kira pukul 9 pagi semalam di SPRM Putrajaya yang mengambil masa selama kira-kira enam jam,” katanya.
Difahamkan, siasatan tersebut dilakukan mengikut Seksyen 4(1) Akta Pencegahan Pengubahan Wang Haram dan Pembiayaan Keganasan (AMLA) 2001.
Sementara itu, Rohana menerusi satu kenyataan yang dikeluarkan firma guaman, Tetuan Valen, Oh & Partners mengesahkan telah dipanggil oleh suruhanjaya berkenaan untuk siasatan lanjut dan sedia memberikan kerjasama penuh.

“Saya telah hadir di pejabat SPRM dan memberi kerjasama penuh dalam siasatan berkenaan,” katanya.
Dalam pada itu, Ketua Pesuruhjaya SPRM, Tan Sri Azam Baki turut mengesahkan siasatan itu.
“SPRM akan memberi perkembangan lanjut berhubung kes ini sekiranya perlu dari semasa ke semasa,” katanya.
Terdahulu, Leissner ketika memberikan keterangan dalam perbicaraan kes 1MDB di Amerika Syarikat memaklumkan bahawa dia mempunyai hubungan dengan Rohana.
Memetik laporan oleh Bloomberg, Leissner ketika ditanya oleh pendakwa, Drew Rolle menjelaskan bahawa hubungan tersebut telah berlanjutan sejak 2003 hingga 2013. – KOSMO! ONLINE


Cedera dibelasah lepas pulas telinga remaja buat bising
Oleh TOREK SULONG

25 Februari 2022, 6:36 pm
PASIR PUTEH – Gara-gara memulas telinga seorang remaja yang membuat bising semasa menunggang motosikal, seorang pesara bersama anak lelakinya cedera dipukul oleh bapa saudara remaja itu dan rakan-rakan di hadapan rumah mereka di Kampung Wakaf Lanas di sini semalam.
Dalam kejadian kira-kira pukul 5.15 petang, Mohammad Abdullah,55, cedera ringan di seluruh tubuh manakala anaknya, Muhammad Badrul Amin,22, hampir putus jari kelingking kaki, cedera pada jari dan seluruh badan akibat dipukul dengan kayu, besi dan parang.
Ketua Polis Daerah Pasir Puteh, Deputi Superintendan Ediansha Endal berkata, siasatan awal mendapati, Mohammad bertindak memulas telinga anak saudara salah seorang daripada suspek kerana berang dengan tindakan remaja yang menunggang motosikal sambil membuat bising di hadapan rumahnya.
Menurutnya, remaja berusia 14 tahun itu kemudiannya mengadu kepada bapa saudaranya yang bernama Abe Ja sebelum dia datang bersama rakan-rakannya dengan menaiki sebuah kereta jenis Proton Wira dan beberapa buah motosikal.
“Semasa mangsa dan anaknya turun daripada kereta, mereka melihat beberapa lelaki berada dalam keadaan marah di hadapan rumah. Sekumpulan lelaki itu terus menyerang dua beranak itu menggunakan kayu, besi dan parang.
“Berdasarkan maklumat mangsa, dia tidak mengenali kesemua suspek yang memukulnya kerana mereka dipercayai bukan berasal dari kampung tersebut,” katanya ketika dihubungi Kosmo! hari ini.

Menurut Ediansha, Muhammad Badrul telah dibawa ke Hospital Tengku Anis di sini sebelum dipindahkan ke Hospital Universiti Sains Malaysia (HUSM), Kubang Kerian kerana jari kaki kelingkingnya yang hampir putus akibat ditetak perlu dipasang besi.
Ujarnya, selepas menjalankan siasatan, polis menahan remaja yang dipercayai anak saudara salah seorang suspek dan rakannya berusia 17 tahun di Kampung Bukit Abal di sini.
“Empat suspek yang berusia 29 hingga 40 tahun yang dipercayai terlibat memukul mangsa dan anak lelakinya sudah dikenal pasti identiti mereka dan diminta agar menyerah diri kepada polis dengan segera.
“Kes disiasat mengikut Seksyen 326 Kanun Keseksaa kerana mendatangkan cedera parah dengan menggunakan senjata,” katanya. -KOSMO! ONLINE


Keputusan rayuan pendakwaan kes bekas Timbalan Pengarah DBKL, Isnin ini
Oleh NUZULSHAM SHAMSUDDIN

25 Februari 2022, 6:28 pm
KUALA LUMPUR – Mahkamah Tinggi di sini menetapkan 28 Februari ini bagi keputusan rayuan pihak pendakwaan terhadap pembebasan bekas Timbalan Pengarah Kanan Dewan Bandaraya Kuala Lumpur (DBKL) Sabudin Mohd. Salleh daripada pertuduhan menerima rasuah wang tunai RM150,000.
Perkara itu dimaklumkan oleh Timbalan Pendakwa Raya Datuk Wan Shaharuddin Wan Ladin ketika dihubungi di sini hari ini.
Menurut Wan Shaharuddin pada prosiding itu nanti, keputusan rayuan akan disampaikan Pesuruhjaya Kehakiman Datuk Azhar Abdul Hamid.
“Pihak pendakwaan dan pembelaan selesai berhujah mengenai rayuan itu pada 28 Januari lepas,” katanya.
Pada 13 April tahun lalu, pihak pendakwaan memfailkan rayuan terhadap keputusan Hakim Mahkamah Sesyen pada 8 April tahun lalu, yang melepas dan membebaskan Sabudin daripada pertuduhan rasuah di akhir kes pendakwaan.
Seramai 10 saksi pendakwaan memberi keterangan pada perbicaraan kes itu.

Mengikut pertuduhan, Sabudin yang merupakan bekas Timbalan Pengarah Kanan (Awam) di Jabatan Kejuruteraan Awam dan Pengangkutan Bandar DBKL, didakwa atas pertuduhan secara rasuah menerima bagi dirinya barangan berharga berupa wang tunai RM150,000 daripada pengarah Syarikat Tegap Elit Sdn. Bhd. Chia Chee Seng.
Ia sebagai dorongan untuk tertuduh melakukan suatu perbuatan di bawah hal ehwal prinsipalnya iaitu memperakukan sijil bayaran kemajuan tuntutan yang dikemukakan oleh beberapa syarikat.
Dia dituduh melakukan kesalahan itu di sebuah rumah di Ukay Perdana, di sini, antara 13 dan 19 Ogos 2018, mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.
Mahkamah melepas dan membebaskan Sabudin selepas mendengar keterangan semua saksi dan meneliti hujah pihak pendakwaan dan pembelaan serta meneliti autoriti yang dikemukakan oleh kedua-dua pihak. -KOSMO! ONLINE


JDT berada dalam prestasi terbaik
Oleh MOHAMAD FAIZAL HASHIM

25 Februari 2022, 6:34 pm
ISKANDAR PUTERI – Pengendali juara Liga Super lapan kali, Johor Darul Ta’zim (JDT), Benjamin Mora mengakui skuadnya berada pada prestasi terbaik untuk memenangi Piala Sumbangsih menentang Kuala Lumpur City FC (KL City) malam ini.
Mora memberitahu, keyakinan itu hadir setelah pasukan merekodkan keputusan memuaskan dalam siri perlawanan persahabatan bertaraf tinggi menentang kelab Eropah di Dubai, Emiriyah Arab Bersatu bulan lalu.
Katanya, hasil persiapan pramusim itu menjadikan Harimau Selatan sebagai pasukan baharu dengan setiap pemain berada dalam keadaan baik dan bersedia untuk diturunkan.
“Kami mempunyai skuad penuh yang boleh diturunkan pada perlawanan esok, soalnya siapa yang akan diturunkan belum diputuskan. Lima import yang akan diturunkan juga masih belum diputuskan.
“Perlawanan esok adalah satu lagi perlawanan buat kami, kami tidak percaya kepada misi balas dendam. Apa yang pasti, kami akan bermain dengan serius dan memberikan aksi bersungguh-sungguh.
“Kami akan pastikan Piala Sultan Haji Ahmad Shah ini tidak akan terlepas daripada cengkaman kami biarpun berdepan tentangan hebat KL City yang mampu mencipta kejutan,” katanya pada sidang akhbar di Stadium Sultan Ibrahim semalam.

Mora turut memberi bayangan penyerang import baharunya, Moussa Sidibe dan Fernando Forestieri akan diturunkan setelah mereka sudah dapat menyesuaikan diri dengan pasukan.
Dalam pada itu, kapten, Farizal Marlias melihat kejayaan menjulang Piala Sumbangsih akan menjadi pembakar semangat buat pasukan mengharungi Liga Malaysia musim ini.
Farizal berkata, kejayaan itu bukan mudah untuk digapai setelah pasukan kendalian Bojak Hodak berjaya mengejutkan JDT pada aksi final Piala Malaysia musim lalu.
Biarpun beraksi di laman sendiri yang memberi kelebihan buat JDT, Farizal memberitahu, ia juga boleh menjadi tekanan buat pasukan untuk membuktikan Harimau Selatan sebagai pasukan lebih baik.
“Rakan-rakan sepasukan perlu memberi tumpuan penuh sepanjang tempoh 90 minit dan tidak memberikan ruang kepada mereka untuk mengatur gerakan kerana kita tahu apa yang mampu mereka lakukan dengan peluang tersebut.
“Kita perlu menang perlawanan Sumbangsih ini untuk membuktikan kita berada level yang berbeza dan itu harus dikekalkan. Ia juga menjadi peluang buat JDT untuk menambah koleksi piala kelab ini,” katanya. – KOSMO! ONLINE


Upacara nikah tertangguh sejam, pengantin terkandas banjir
Oleh NOOR HAYATI MAMAT

25 Februari 2022, 7:55 pm
HULU TERENGGANU – Upacara pernikahan satu pasangan tertangguh hampir sejam selepas pengantin perempuan terperangkap di dalam rumahnya yang dinaiki banjir di Kampung Lubuk Periuk di sini hari ini.
Siti Rau’ah Fatihah Mohamed, 21, akhirnya berjaya keluar dari rumah mereka dan tiba ke Masjid Felda Mengkawang di sini pada pukul 12 tengah hari ini dengan menaiki kenderaan pacuan empat roda milik jirannya.
Pembantu kedai runcit itu berkata, paras air mula naik memasuki rumahnya ketika dia sedang bersiap memakai baju pengantin pada pukul 9 pagi.
“Saya hampir menangis apabila dimaklumkan hujan lebat sejak semalam menyebabkan laluan utama di kampung ini ditenggelami banjir hingga menyebabkannya tidak dapat dilalui kenderaan ringan.
“Kami pada mulanya buntu sedangkan upacara pernikahan dijadual pukul 11 pagi. Alhamdulillah, saat akhir, jiran menawarkan membawa saya yang ditemani ayah, Mohamed Mustaffa, 60, meredah banjir dengan menggunakan kenderaan pacuan empat roda,” katanya.
Dia dan suaminya, Muhammad Firdaus Zamri, 22, ditemui di Pusat Pemindahan Sementara (PPS) Kampung Lubuk Periuk di sini hari ini.

Siti Rau’ah Fatihah berkata, dia lega dan bersyukur sebaik tiba di pekarangan masjid terbabit yang terletak kira-kira lapan kilometer dari rumahnya.
Dia yang merupakan anak keenam daripada tujuh beradik berkata, kadi dan pengantin lelaki, Muhammad Firdaus sudah setia menunggu sebelum upacara akad nikah terus dilangsungkan.
“Alhamdulillah, kami sah sebagai suami isteri dengan dua kali lafaz. Saya dan suami turut sama bersama berpindah ke PPS Kampung Lubuk Periuk.
“Saya masih berharap paras banjir cepat surut agar kenduri perkahwinan kami dapat dilangsungkan esok seperti dirancang,” katanya. – KOSMO! ONLINE


Lebih 100,000 kanak-kanak Thailand dijangkiti Covid-19
Oleh Kosmo

25 Februari 2022, 7:00 pm
BANGKOK – Kes jangkitan Covid-19 dalam kalangan kanak-kanak di Thailand meningkat dengan lebih 100,000 golongan itu yang berusia lima tahun dan ke bawah dijangkiti koronavirus sejak pandemik bermula, lapor laman berita Thaiger kelmarin.
Pada bulan lalu, kira-kira 1,000 kanak-kanak bawah usia enam tahun disahkan positif Covid-19 ketika varian Omicro terus menular di rantau Asia.
Angka tersebut bagaimanapun meningkat minggu lepas kepada 6,000 kanak-kanak dalam lingkungan umur tersebut, demikian menurut Timbalan Ketua Pengarah Jabatan Kesihatan Thailand.
Menurut data rasmi kerajaan  dari April 2021 hingga Februari tahun ini, sebanyak 107,059 kanak-kanak di Thailand telah dijangkiti virus Covid-19.
Angka tersebut  menyumbang sebanyak lima peratus daripada hampir dua juta kes Covid-19 yang dicatatkan di Thailand melibatkan semua kategori.
Daripada jumlah 107,059 tersebut, seramai 29 pesakit kanak-kanak telah meninggal dunia.

Kebanyakan daripada mereka dilaporkan mendapat jangkitan daripada ahli keluarga masing-masing.
Susulan perkembangan tersebut, pegawai-pegawai kesihatan di Thailand menasihati penduduk untuk melengkapkan penilaian risiko bagi melindungi kumpulan-kumpulan rentan iaitu yang mempunyai masalah kesihatan, wanita hamil, warga emas dan kanak-kanak. – AGENSI


11 individu terlibat aktiviti pelacuran dicekup
Oleh FITRI HAZIM

25 Februari 2022, 6:20 pm
KUALA LUMPUR – Sebelas individu termasuk lapan wanita warga asing ditahan selepas disyaki terlibat dengan kegiatan pelacuran dalam serbuan ke atas premis pusat hiburan di sekitar ibu negara malam tadi.
Ketua Jabatan Siasatan Jenayah Kuala Lumpur, Senior Asisten Komisioner Habibi Majinji berkata, tiga serbuan dibuat bermula pukul 4.02 petang oleh sepasukan polis daripada Bahagian Maksiat, Judi dan Kongsi Gelap (D7), Jabatan Siasatan Jenayah (JSJ) Kuala Lumpur dan Ibu Pejabat Polis Daerah (IPD) Sentul.
“Dalam serbuan di Kepong, seorang penjaga premis dan dua wanita warga Thailand dan Vietnam ditahan. Di Taman Usahawan, Kepong, kita memberkas enam lagi wanita Vietnam dan seorang lelaki tempatan dipercayai penjaga premis,” katanya dalam satu kenyataan di sini hari ini.
Tambahnya, seramai 13 individu dikompaun berjumlah RM13,000 kerana melanggar prosedur operasi standard (SOP) Fasa 4 Pelan Pemulihan Negara (PPN) dalam operasi di sebuah premis hiburan di Jalan Kuchai Lama.
“Serbuan yang dijalankan pukul 10.30 malam itu, 12 individu dikompaun yang terdiri daripada lapan lelaki tempatan dan empat wanita tempatan. Penjaga premis turut ditahan,” ujarnya. – KOSMO! ONLINE


Jho Low tahu dana 1MDB hasil pecah amanah
Oleh NUZULSHAM SHAMSUDDIN

25 Februari 2022, 4:24 pm
KUALA LUMPUR – 1Malaysia Development Berhad (1MDB) dan anak syarikatnya memaklumkan ahli perniagaan dalam buruan, Low Taek Jho atau Jho Low tahu dana syarikat yang diterimanya, dilesapkan atau dipindahkan melalui tindakan pecah amanah.
Ini kerana Jho Low adalah proksi dan rakan sekutu bekas Perdana Menteri, Datuk Seri Najib Tun Razak yang pada setiap masa material pengarah bayangan 1MDB.
Kata 1MDB, mereka mempunyai bukti untuk menyokong tindakan saman terhadap Jho Low bagi menuntut wang itu dipulangkan kepada 1MDB yang akan dikemukakan pada perbicaraan kes saman itu nanti.
“Pembelaan defendan pertama (Jho Low) bahawa dia tidak pernah mengaku liabiliti dalam prosiding yang difailkan Jabatan Keadilan Amerika Syarikat (DoJ) adalah keseluruhannya tidak relevan.
“Sebagai proksi dan rakan sekutu Najib, dalam memberi perintah dan arahan kepada lembaga pengarah serta pengurusan kanan 1MDB, defendan pertama juga adalah pengarah bayangan yang mempunyai kewajipan fidusiari terhadap kami dan pada setiap masa material adalah pemegang amanah kepada aset kami,” katanya.
IMDB berkata demikian melalui jawapan pernyataan pembelaan yang difailkan 23 Februari lalu bagi menjawab pernyataan pembelaan Jho Low dalam kes saman yang difailkannya terhadap lelaki itu dan ahli keluarganya.

Dalam pada itu, 1MDB turut berkata, Jho Low  mendapatkan proksinya untuk bekerja dalam 1MDB dan anak syarikatnya termasuk bekas Pengarah Kewangan 1MDB, Terrence Geh Choh Heng, bekas peguam 1MDB, Jasmine Loo Ai Swan; bekas Pengarah Eksekutif 1MDB, Casey Tang Keng Chee dan bekas Ketua Pegawai Eksekutif (CEO) SRC International Sdn. Bhd., Nik Faisal Ariff Kamil.
Bulan lalu, Jho Low buat pertama kalinya tampil mendakwa dirinya tidak mempunyai sebarang jawatan rasmi dalam 1MDB yang memberinya kuasa mengawal syarikat itu dan empat anak syarikatnya.
Kata beliau bukan pengarah, pemegang saham apatah lagi pemegang amanah atau mempunyai sebarang kewajipan fidusiari dalam syarikat pelaburan strategik negara dan anak syarikatnya.
Berdasarkan dokumen yang diperoleh dalam pernyataan pembelaannya, Jho Low menyatakan, tuntutan plaintif adalah berdasarkan dakwaan yang dinyatakan dalam tuntutan DoJ Amerika Syarikat (AS).
Pada 7 Mei 2021, 1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap keenam-enam defendan.
Berdasarkan writ saman, 1MDB menuntut AS$661 juta daripada Jho Low dan masing-masing AS$41 juta, AS$397 juta, AS$608 juta dan AS$1.9 bilion daripada Jho Low dan Eric Tan serta AS$325 juta daripada Jho Low dan ayahnya.
1MDB Global Investments Limited pula menuntut AS$630 juta daripada Hock Peng, Jho Low dan Eric Tan serta AS$2 juta daripada Taek Szen, Jho Low dan Eric Tan.
Plaintif turut menuntut AS$3.5 juta daripada May Lin dan Jho Low serta AS$1.695 juta daripada Gaik Ewe, Jho Low dan Eric Tan berhubung pembelian barang kemas serta keuntungan rahsia selain AS$25.5 juta daripada Jho Low, Eric Tan, Hock Peng dan Taek Szen. – KOSMO! ONLINE


Tiada kerosakan atau rekahan bangunan akibat gegaran
Oleh MOHD. HUSNI MOHD. NOOR

25 Februari 2022, 4:16 pm
PUTRAJAYA – Tiada kerosakan serta rekahan bangunan atau infrastruktur yang dikesan susulan gegaran di Pusat Pentadbiran Kerajaan Persekutuan, di sini pagi tadi.
Perkara itu disahkan Pengarah Jabatan Bomba dan Penyelamat Putrajaya, Nor Arifin Kamari ketika dihubungi, hari ini.
Nor Arifin berkata, sebanyak 16 buah bangunan membabitkan pelbagai agensi dan kementerian telah diperiksa susulan gegaran itu.
Beliau berkata, pemeriksaan itu dikendalikan oleh anggota dan pegawai bomba dari Balai Bomba dan Penyelamat Presint 7 dan Presint 14.
“Anggota dari Balai Bomba dan Penyelamat Presint 7 telah memeriksa 12 bangunan manakala empat bangunan lagi diperiksa anggota Balai Bomba dan Penyelamat 14.
“Pemeriksaan bermula pukul 9.44 pagi dan siasatan mendapati tiada kerosakan dan rekahan dikesan di semua bangunan berkenaan,” katanya.

Jelas beliau, antara bangunan diperiksa termasuk Blok C4, Parcel C; Kementerian Pembangunan Usahawan dan Koperasi; Parcel B, Jabatan Perdana Menteri; Kompleks E Kementerian Kesihatan Malaysia; Suruhanjaya Tenaga, Presint 2 dan Wisma Sumber Asli, Presint 3.
Nor Arifin berkata, bangunan lain diperiksa termasuk Kementerian Pembangunan Luar Bandar, Kementerian Komunikasi dan Multimedia, Kementerian Pengangkutan dan Jabatan Peguam Negara di Presint 4 serta Kementerian Wilayah dan Suruhanjaya Pilihan Raya di Presint 2.
“Saya ingin menasihatkan penjawat awam supaya tidak panik dan bertenang serta mencari tempat perlindungan selain keluar dari bangunan apabila merasai gegaran.
“Selain itu, perlulah sentiasa peka dengan maklumat gempa bumi dan amaran tsunami yang dikeluarkan oleh Jabatan Meteorologi Malaysia (MetMalaysia),” katanya. -KOSMO! ONLINE.


Hujan lebat, ribut petir di empat negeri malam ini
Oleh ALWANI ZAFIRAH

25 Februari 2022, 6:17 pm
PETALING JAYA – Jabatan Meteorologi (MetMalaysia) menjangkakan keadaan ribut petir, hujan lebat dan angin kencang bakal berlaku di empat negeri malam ini.
Menurut MetMalaysia dalam satu kenyataan di Facebook memaklumkan cuaca buruk itu dijangka berterusan sehingga pukul 10 malam nanti.
“Hujan lebat serta ribut petir bakal berlaku di keseluruhan negeri Melaka, manakala di Johor melibatkan kawasan Tangkak, Muar, Batu Pahat, Kluang dan Kota Tinggi.
“Selain itu, keadaan yang sama dilihat tertumpu di Sri Aman, Betong, Sarikei (Pakan dan Julau), Sibu (Kanowit dan Selangau), Kapit dan Bintulu (Tatau dan Sebauh) di Sarawak,” katanya di sini hari ini.
Sementara itu, bagi negeri Sabah, hujan lebat serta ribut petir dijangka berlaku di sekitar Pantai Barat, Tawau (Lahad Datu), Sandakan serta Kudat malam ini. – KOSMO! ONLINE


TNB, Marii bangunkan ekosistem EV
Oleh MUHAMMAD IKHWAN IDERIS

25 Februari 2022, 4:29 pm
PETALING JAYA – Tenaga Nasional Berhad (TNB) menandatangani memorandum persefahaman (MoU) dengan Malaysia Automotive, Robotics and IOT Institute (MARii) hari ini bagi mewujudkan platform untuk menangani cabaran penggunaan kenderaan elektrik (EV) secara menyeluruh.
Kerjasama dengan agensi Kementerian Perdagangan Antarabangsa dan Industri (MITI) itu membolehkan TNB mengambil bahagian dalam penubuhan EV Interoperability Centre (EVIC) di Cyberjaya, termasuk dalam pembahagian tenaga dan rangkaian grid, bagi mewujudkan garis panduan pengembangan penggunaan EV di seluruh negara.
MoU itu turut memberi fokus terhadap pelaksanaan Projek Perintis EV Hub Langkawi yang menyokong visi sasaran pulau peranginan itu sebagai Pulau Rendah Karbon 2030.
Ia antaranya menerusi potensi memperkenalkan EV mampu milik dengan kerjasama institusi perbankan, pembekal, pengilang & pengedar kenderaan dan juga pengusaha kereta awam, teksi serta e-hailing.
Presiden dan Ketua Pegawai Eksekutif TNB, Datuk Baharin Din berkata, dalam usaha menuju mobiliti rendah karbon sejajar peralihan tenaga negara, TNB mengambil langkah jelas menerokai bidang mobiliti elektrik yang memberi fokus kepada tenaga hijau, termasuk menyediakan infrastruktur EV.
“Semua usaha ini bakal mempertingkatkan impak pembangunan mesra alam dan kesejahteraan sejagat dengan keutamaan terhadap tahap alam sekitar, sosial dan tadbir urus (ESG) yang menjadi agenda TNB,” katanya dalam satu kenyataan.

Baharin menambah, kerjasama itu satu lagi bukti komitmen TNB terhadap inisiatif kerajaan dalam mengurangkan pelepasan gas rumah hijau sehingga 45 peratus dalam tahun 2030, juga merupakan sebahagian daripada Hala Tuju Kelestarian TNB ke arah pelepasan karbon sifar bersih pada 2050. – KOSMO! ONLINE


Polis musnahkan bom mortar
Oleh WAT KAMAL ABAS

25 Februari 2022, 5:05 pm
TAIPING – Polis berjaya memusnahkan sebutir bom dipercayai jenis mortar yang dijumpai di Sungai Tupai Pokok Assam dekat sini hari ini.
Ketua Polis Daerah Taiping, Asisten Komisioner Osman Mamat berkata, bom itu ditemui seorang lelaki berusia 46 tahun kira-kira pukul 8.30 pagi ini.
“Lelaki itu bersama tiga rakannya sedang menjalankan kerja-kerja pembersihan di Sungai Tupai sebelum ternampak objek menyerupai bom lalu menghubungi polis,” katanya dalam satu kenyataan di sini.
Menurut Osman, sepasukan anggota dari Balai Polis Pokok Assam bergegas ke lokasi kejadian dan mendapati objek tersebut merupakan bom lama jenis mortar.
“Setelah objek itu dikenal pasti, kita telah mendapatkan bantuan Unit persenjataan Kontijen Perak dibantu Ibu Pejabat Polis Daerah Taiping.
“Seterusnya bom tersebut telah memusnahkan pada pukul 12.55 tengahari hari ini,” katanya yang memberitahu operasi dijalankan mengikut tatacara yang ditetapkan. – KOSMO! ONLINE.


Dua saksi perbicaraan kes senjata api diminta tampil
Oleh MOHD SYALMIZI HAMID

25 Februari 2022, 4:20 pm
SEBERANG PERAI – Polis sedang mencari dua wanita warga tempatan bagi membantu perbicaraan kes berkaitan senjata api dalam kejadian di Simpang Ampat, Nibong Tebal di sini, lima tahun lalu.
Ketua Polis Daerah Seberang Perai Selatan, Superintendan Lee Chong Chern berkata, mereka merupakan saksi yang diperlukan bagi kes itu yang dibicarakan di Mahkamah Tinggi Butterworth di sini.
“Dua saksi terbabit ialah A. Arulmery berusia 64 tahun dan G. Tevake, 38 tahun yang alamat terakhir kedua-duanya di Taman Idaman, Simpang Ampat.
“Mereka dikehendaki hadir ke mahkamah bagi prosiding perbicaraan kes ini pada 7 dan 8 Mac depan,” katanya dalam satu kenyataan hari ini.
Menurutnya, kes itu dibicarakan mengikut Seksyen 7 Akta Senjatapi (Penalti Lebih Berat) 1971 dan Seksyen 8(a) Akta Senjatapi 1960.
Orang ramai yang mempunyai sebarang maklumat mengenai saksi terbabit juga diminta menghubungi Pegawai Penyiasat, Bahagian Siasatan Jenayah, Ibu Pejabat Polis Daerah Seberang Perai Selatan, Asisten Superintendan Ng Chom Lam di talian 012-5166636. – KOSMO! ONLINE.


KL City tenang berdepan JDT
Oleh MOHAMAD FAIZAL HASHIM

25 Februari 2022, 6:19 pm
ISKANDAR PUTERI – Pengendali Kuala Lumpur City FC, Bojan Hodak akui tenang menjelang perlawanan Piala Sultan Haji Ahmad Shah (Sumbangsih) menentang Johor Darul Ta’zim (JDT) di Stadium Sultan Ibrahim, di sini hari ini.
Hodak memberitahu, tekanan itu tentunya dirasai oleh pasukan tuan rumah untuk memastikan Piala Sumbangsih itu terus berada dalam genggaman mereka.
Menurutnya, City Boys akan mengambil serius pertemuan itu, namun tidak meletakkan harapan tinggi memandangkan pertemuan aksi pertama Liga Super menentang Selangor FC jauh lebih penting kerana mempertaruhkan tiga mata pertama buat pasukan.
“Aksi menentang JDT adalah perlawanan yang sangat mudah buat saya, ini kerana saya tidak terlalu memberi tekanan buat pemain setelah tiada yang meletakkan harapan tinggi buat kami.
“Kami tidak merasakan tekanan kerana tiada pungutan mata pada perlawanan esok, situasi itu tentunya berbeza buat JDT yang merasakan tekanan untuk cuba memenangi perlawanan esok.
“Selepas kekalahan 0-2 kepada kami pada aksi final Piala Malaysia, mereka akan melakukan apa sahaja untuk memenangi perlawanan Sumbangsih. Harapnya kita dapat pengadil perlawanan yang baik esok,” katanya pada sidang akhbar pra perlawanan di Stadium Sultan Ibrahim hari ini.

Menjelang pertemuan esok, Hodak memberitahu, persiapan pasukan berjalan lancar walaupun ada beberapa pemain termasuk Romel Morales tidak cergas sepenuhnya untuk diturunkan.
Katanya, dia tidak akan mengambil risiko sebaliknya mencari jalan untuk menggunakan khidmatnya bagi membantu pasukan meraih kemenangan.
“Kami ambil serius perlawanan esok tapi aksi pembukaan Liga Super menentang Red Giant lebih penting,” katanya memberi bayangan akan menurunkan muka baharu pada perlawanan esok.
Sementara itu, Safee Sali berkata, rakan-rakan sepasukan berkobar-kobar untuk mengulangi kejayaan aksi final Piala Malaysia yang lalu bagi menewaskan JDT dan seterusnya menjulang Piala Sumbangsih bersama KL City.
Safee menjangkakan pertemuan menentang bekas kelab lamanya itu pasti menjanjikan aksi menarik selain mahu mendapatkan minit permainan dalam perlawanan berkenaan.
“Kemenangan esok akan menjadi permulaan baik bagi kempen KL City. Harapnya kita dapat ulangi kejayaan menewaskan JDT,” ujarnya. – KOSMO! ONLINE


Tentera Rusia tawan loji nuklear Chernobyl
Oleh KOSMO!

25 Februari 2022, 5:17 pm
KIEV – Perdana Menteri Ukraine, Denys Shmyhal mengesahkan bahawa loji nuklear Chernobyl telah ditawan tentera Rusia selepas satu pertempuran sengit tercetus dengan pengawal, lapor akhbar The Sun.
Shmyhal dalam satu kenyataan yang disiarkan di televisyen tempatan berkata, setakat ini, tiada sebarang laporan mengenai kemalangan jiwa dapat disahkan.
“Zon Chernoby, zon terkecuali dan semua pemasangan loji tenaga nuklear telah dikawal tentera Rusia,” katanya.
Sebelum itu, sekitar pukul 7 malam (waktu tempatan), beberapa laporan mendakwa bahawa tentera Rusia telah menawan para pekerja di loji nuklear itu dan dijadikan tebusan.
Penasihat kepada Presiden Ukraine, Mykhailo Poldoliak berkata, selepas pertempuran sengit antara tentera Rusia dengan pengawal Ukraine, pihaknya kehilangan kuasa ke atas tapak loji nuklear itu.
“Keadaan di tapak loji nuklear Chernobyl, kurungan dan bekas penyimpanan sisa nuklear tidak dapat diketahui.

“Agak sukar untuk kita menyatakan bahawa Chernobyl adalah selamat,” ujarnya.
Dalam pada itu, sekitar pukul 1 pagi (waktu tempatan) hari ini, agensi berita NEXTA mendakwa bahawa terdapat peningkatan dalam kadar radiasi yang direkodkan berhampiran dengan tapak Chernobyl.
Pejabat Presiden dalam satu kenyataan memberi amaran bahawa tindakan Rusia itu adalah satu daripada ancaman serius kepada Eropah.
Tentera Rusia didakwa berkemungkinan sedang bersiap sedia untuk melakukan provokasi menggunakan loji nuklear tersebut atau menggunakan kerosakan ketika serangan untuk menyalahkan Ukraine.
“Serangan Rusia boleh membawa kepada satu lagi kemusnahan ekologi.
“Chernobyl boleh meledak lagi pada 2022 sekiranya peperangan berterusan,” kara Kementerian Luar Ukraine. – AGENSI


Diculik angkara jual beli mesin bitcoin
Oleh MOHD YUNUS YAKKUB

25 Februari 2022, 6:06 pm
KLANG – Polis memberkas tiga lelaki selepas terlibat melarikan seorang peniaga dan pemerasan dalam tiga serbuan bermula kelmarin.
Tiga suspek berusia 38 hingga 42 tahun itu ditahan di daerah ini, Shah Alam dan Rawang pada pukul 7.15 malam, Rabu lalu hingga 1.15 pagi semalam.
Ketua Polis Daerah Klang Selatan, Asisten Komisioner Cha Hoong Fong berkata, tangkapan ke atas mereka dibuat selepas pihaknya menerima laporan polis daripada adik perempuan mangsa yang juga peniaga pukul 10.41 pagi, kelmarin.
Siasatan awal mendapati salah seorang pekerja adik mangsa memaklumkan menerusi panggilan telefon pukul 4.30 pagi, hari sama mengenai enam lelaki memecah cermin kenderaan utiliti sukan (SUV) Honda HRV miliknya yang diletakkan di Taman Sentosa.
Kumpulan lelaki itu kemudian membawa mangsa dengan menaiki van jenis Daihatsu serta tiga buah kenderaan iaitu Perodua Alza, Myvi dan Toyota Hilux.
“Adik mangsa menghubungi salah seorang rakan abangnya dan bercakap dengan seorang lelaki menggelarkan dirinya ‘cikgu’.

“Suspek meminta wang sebanyak RM76,000.00 untuk 80 unit buah mesin bitcoin yang dijual kepada abangnya dan meminta untuk menyerahkan wang tersebut pada pukul 9.43 pagi di Shah Alam,” katanya dalam kenyataan hari ini.
Kata beliau, bertindak maklumat Bahagian Siasatan Jenayah Klang Selatan dan Bahagian D8 (Operasi Khas) Kontinjen Selangor menangkap tiga suspek tersebut. Mangsa ditemui di Rawang.
“Punca kejadian ekoran salah faham berkaitan urusan jual beli mesin bitcoin di antara mangsa dan suspek. Ketiga-tiga suspek direman sehingga Ahad ini,” katanya.
Polis masih mengesan saki baki suspek yang terlibat dalam kejadian itu dan kes disiasat mengikut Seksyen 365 / 384 Kanun Keseksaan. -KOSMO! ONLINE


Gudang simpan makanan udang, ikan terbakar
Oleh ZAKKINA WATI AHMAD TARMIZI

25 Februari 2022, 5:54 pm
PORT DICKSON- Sebuah bengkel pembaikan pam kolam dan gudang penyimpanan makanan udang serta ikan musnah dalam kejadian kebakaran di Kampung Kebun Jimah, Bukit Pelandok di sini petang tadi.
Pegawai Operasi dari Balai Bomba dan Penyelamat Port Dickson, Shahrudin Saari berkata, pihaknya mendapat panggilan kejadian pada pukul 1.21 dan tiba dilokasi 11 minit kemudian.
“Setibanya di lokasi kejadian, pihak bomba melihat api marak agak besar. Bagaimanapun, dalam masa lima minit kami dapat mengawal kebakaran.
“Ketika kejadian kami dimaklumkan, pekerja sedang berehat dan tiada dalam kawasan bengkel. Terdapat barangan pam kolam, peralatan dan penjana kuasa yang musnah dalam kebakaran tersebut,” katanya ketika dihubungi hari ini.
Menurutnya, premis yang musnah melibatkan kawasan keluasan 300 kaki persegi. -KOSMO! ONLINE